text:
Коелестис атласы
Коелестис атласы (Atlas Coelestis) — короллектең беренсе астрономы Джон Флемстид күҙәтеүҙәренә нигеҙләнеп төҙөлгән йондоҙло күк атласы. Атлас 1729 йылда, автор үлгәндәң һүң нәшер ителә [1]. Атлас ул заманда нәшер ителгәндәр араһында иң ҙүр форматлыһы [1], үҙ эсенә Джеймс Торнхилл авторлығында рококо стилендә рәсемләнгән 26 йондоҙлоҡто алған. Унда шулай уҡ Абрахам Шарп төҙөгән планисфераларҙа күһәтелгән[1].
Тарихы[үҙгәртергә | вики-тексты үҙгәртергә]
Был атлас барлыҡҡа килгәнгә тиклем Британияла 1725 йылда сыҡҡан 2919 йондоҙҙо берләштергән «Stellarum inerrantium Catalogus Britannicus» (йәки «British Catalogue» — «Британия каталогы») була [2].
Яңы атлас баҫтырыуҙың төп маҡсаты Джон Флемстидтың Иоганн Байерҙың "Уранометрия"һында (1603 йыл) ҡабул иткелгән йондоҙлоҡтарҙың рәсемен үҙгәртеү теләге була. Байер йондоҙлоҡтарҙы аҫтан күренгән итеп һүрәтләй (Птомелей заманындағы алдан күренгән итеп түгел, был ҡулланғанда артың буталсыҡ туҙыра) [1].
Телескоп күҙәтеүҙәренә нигеҙләнеп төҙөлгән атлас «Atlas Coelestis» Флемистад үлеп ун йыл үткәс кенә ҡатыны Джозеф Кроствэйт(Joseph Crosthwait) Абрахам Шарп ярҙамы менән нәшер итеп сығара.
Публикация ҙүр уңышҡа эйә була, атлас яҡындағы быуатта профессиональ астрономдар һылтанмалар ҡуйған төп объектҡа әйләнә. Шулай ҙа хеҙмәтте өс йүнәлеш буйынса тәнҡитләйҙәр: хаҡы юғары була, размеры бик ҙур (ҡулланыу уңайһыҙ була), нәфис биҙәлеше бик түбән була (Торнхилл иллюстрацияларын бигерәктә тәнҡитләйҙәр, Һыуҡояр йондоҙлоғо рәсемен айырым рәүештә). Краб һымаҡ томанлыҡты асыусы Джон Бевис атласты яҡшыртырға тырыша; 1745 йылда ул бәләкәйерәк размерлы төҙәтелгән һәм нәфис рәсемдәр менән тулылындарылған "Uranographia Britannica" нәшер итә. Хеҙмәт рәсми рәүештә баҫтырылып сығарылмай, бөгөнгө көндә уның 16 күсермеһе булыуы билдәле. Нәтижәлә, 1690 йылдарҙа француз инженеры Николь Фортен (Nicolas Fortin), 1770йылдарҙа астроном Пьер Ле Монье (Pierre Charles Le Monnier) һәм Француз фәндәр академияһынан Шарль Мессье хеҙмәтте яңырталар. Яңы атлас Atlas Fortin-Flamsteed тип атала, форматы буйынса төп нөхсәнән өс тапҡар бәләкәйерәк һәм шул уҡ таблицалар төҙөлөшөн һаҡлап ҡала. Бынан тыш Андромеда, Ҡыҙ һәм Һыуҡояр кеүек бер нисә иллюстрация нәфис ретушлау үтә. Томанлыҡ исемдере француз телендә бирелә; бынан тыш Флемстид угәндән һун асылған бер нисә томанлвҡ өҫтәлә. 1795 йылда Атластың яңыртылғын яңы юрамаһы баҫыла, томанлыҡтар һаны тулыландырыла.
Иҫкәрмәләр[үҙгәртергә | вики-тексты үҙгәртергә]
- ↑ 1,0 1,1 1,2 1,3 Davide Neri John Flamsteed, Atlas coelestis. 8 май 2011 тикшерелгән. Өҙөмтә хатаһы:
тег дөрөҫ түгел: «LHL» исеме бер нисә тапҡыр, икенсе йөкмәткегә билдәләнгән
- ↑ Giangi Caglieris On-line Flamsteed — Fortin Atlas Celeste — 1776 (2002). 8 май 2011 тикшерелгән.


c: text/html

text:
Идёт приём заявок на самые массовые международные олимпиады проекта "Инфоурок"
Для учителей мы подготовили самые привлекательные условия в русскоязычном интернете:
1. Бесплатные наградные документы с указанием данных образовательной Лицензии и Свидeтельства СМИ;
2. Призовой фонд 1.500.000 рублей для самых активных учителей;
3. До 100 рублей за одного ученика остаётся у учителя (при орг.взносе 150 рублей);
4. Бесплатные путёвки в Турцию (на двоих, всё включено) - розыгрыш среди активных учителей;
5. Бесплатная подписка на месяц на видеоуроки от "Инфоурок" - активным учителям;
6. Благодарность учителю будет выслана на адрес руководителя школы.
Подайте заявку на олимпиаду сейчас - https://infourok.ru/konkurs
Международный конкурс по математике «Поверь в себя»
для учеников 1-11 классов и дошкольников с ЛЮБЫМ уровнем знаний
Цели конкурса: повысить интерес учеников к математике, усилить внутреннюю мотивацию, веру в себя и свои силы. Ученики отвечают на задания прямо на сайте конкурса, учителю не нужно распечатывать задания. Для каждого ученика конкурс по математике «Поверь в себя» - это прекрасная возможность проявить себя и раскрыть свой потенциал.
Подробнее о конкурсе - https://urokimatematiki.ru/
Муниципальное общеобразовательное бюджетное учреждение
средняя общеобразовательная школа№8
муниципального района Мелеузовский район Республики Башкортостан
Башҡортостан Республикаһы Мәләүез районы муниципаль районының
8-се урта дөйөм белем биреү мәктәбе
бюджет учреждениеһы
Ижади эштәр конкурсына
Тыныс атһын
таңдарыбыҙ!
Башҡарҙы: Батршина Ильвина,
10-класс уҡыусыһы.
Етәксе: Рәхмәтуллина Г.Р,
башҡорт теле һәм әҙәбиәте
уҡытыусыһы
Мәләүез – 2015
Бына тағы тыуған еремә шаулап гөрләп яҙҙар килде. Ағастарҙа йәшел япраҡтар күренә, үләндәр морон төртә. Зәңгәр күктә алһыу ҡояш йылмая. Бөгөн ул айырыуса ихлас нурҙарын һибә, яңы тыуған көнгә шатлана. Ә уның менән бергә барса халыҡ, ил шатлана. Сөнки ерем 70-се Еңеү яҙын ҡаршылай.
Тәбиғәттең хозурлығына, яҙ еҫенә иҫереп: “Мин бәхетле!”- тип ҡысҡырғым килде. Эйе, мин бәхетле, минең тиҫтерҙәрем дә бәхетле! Беҙ – бәхетле балалар! Сөнки беҙ тыныс, матур, бай илдә тыуғанбыҙ, йәшәйбеҙ. Көн һайын мәктәпкә, белем алырға йөрөйбөҙ.
Ә бит һәр ваҡыт тормош былай ғына бармаған. Бынан 70 йыл элек ерем дә, халҡым да ҡаты һынауҙарға дусар булған. (Беҙ һуғыш ваҡытында йәшәмәһәк тә, күп нәмәне китаптарҙан уҡып беләбеҙ). Бөйөк Ватан һуғышы совет халҡының фашистик Германияны тарихи еңеүе менән тамаланды. Уйлап ҡараһаң, Германия беҙҙең илебеҙгә ҡарағанда хәрби яҡтан да, иҡтисади яҡтан да күпкә көслө булған. Нисек Совет армияһы фашистарҙы тар-мар итә алды, нисек еңеүгә өлгәште икән ? Ошондай уйҙар сыуалды минең башымда.
Совет һалдаттары яу яланында үҙҙәрен аямай һуғышҡандар, үлемдең күҙенә тура ҡараға ла ҡурҡмағандар, аҡтыҡ ҡанынаса Тыуған илдәренә тоғро ҡалғандар. Уларҙы фашистың автоматы ла, тимер танкылары ла ҡурҡыта алмаған, кәрәк икән улар үҙ кәүҙәләрен ут аҫтына ҡуйғандар.
Ә тылдағылар “Бөтәһе лә фронт өсөн! Бөтәһе лә Еңеү өсөн” тигән лозунг аҫтында хас дошманды еңеү өсөн барыһын да эшләгәндәр. Ҡатын-ҡыҙҙар үҙҙәре тракторға ултырып иртәнән-кискә тиклем баҫыуҙа эшләй. Ауырлы ҡатындар ҙа өйҙә ултырып сыҙамай, баҫыу эштәрендә ҡатнашалар. Хатта баҫыуҙа бала тапҡан осраҡтар ҙа аҙ булмаған.
“Фронттарҙа йөрөгән егеттәрҙе
Һағына –һағына йырҙар йырлайым,
Билдәһеҙ бер батыр егет өсөн
Мамыҡ бирсәткәләр һырлайым”,- тип тылдағылар
фронттағыларға йылы ойоҡбаштар, бейәләйҙәр, бирсәткәләр, башлыҡтар менән ярҙам итергә тырышҡан.
Шулай ауылдағы төп эштәр ҡатын-ҡыҙ, ҡарт-ҡоро, бала-саға иңенә төшә.
Эшселәр автоматтар, пушкалар, патрондар, снарядтар, танкылар һәм самолеттар етештереү өсөн көндө төнгә ялғап алһыҙ-ялһыҙ көсөн түгә.
Ошондай ауыр мәлдәрҙә , Сталинград өсөн ҡаты алыш барған барған осорҙа, Р. Ниғмәти Тыуған илде һаҡлауҙа үҙеңде аямаҫҡа, көрәшкә күтәрелергә өндәп үҙенең “Үлтер, улым, фашисты!” поэмаһын яҙа. Уның “Әсә һүҙе” шиғыры, “Герой тураһында поэма”, “Һинең кәләшеңдең хаттары”, “Герой тураһында поэма” кеүек әҫәрҙәре илебеҙ кешеләренең героизмын, фронт һәм тыл берҙәмлеген кәүҙәләндерә.
“Украина”, “Ҡарт белорус йыры” шиғырҙарында ла совет кешеләренең ҡыйыулығы, халыҡтың мораль-сәйәси берҙәмлеге, халыҡтар дуҫлығы сағылыш алған. “ Миллиондарса ҡулдар бер ҙур йоҙроҡ булып төйнәлде”, -тиелә уның бер шиғырында.
Шулай итеп, Р.Ниғмәти кеүек бик күп шағирҙар һәм яҙыусылар Ватан оранын , халыҡтың йөрәк һүҙен үҙҙәренең ялҡынлы ижады аша осло ҡәләме ярҙамында еткерҙе.
“Күмәкләгән яу ҡайтарған”, ти халыҡ мәҡәле. Яуҙағыларҙың да, тылдағыларҙың да, йәғни, бөтә халыҡтың бер идеяға ышаныуҙары, берҙәм булыуҙары, илһөйәрлеге, рухи берҙәмлеге Бөйөк Еңеүгә алып килгәндер ҙә. Тыуған илгә бирелгәнлек уларҙы тиңһеҙ батырлыҡтарға илткән.
Еңеү бер ҡасан да еңел бирелмәй. Һәм беҙҙең халҡыбыҙ ҙа Бөйөк Еңеүгә әсе күҙ йәштәре, ҡайғы-һағыштар, ҙур юғалтыуҙар аша килде...
...Ошо урында уйҙарым сыуалып, ҡапыл икенсе йүнәлеш алды, йөрәгем өшөп китте. Сөнки тыуған Башҡортостаныбыҙҙа тыныс йәшәһәк тә, илебеҙҙең әле бер осонда, әле икенсе осонда афәттәр ҡубып тора. Афған, Чечня, Иран, Ирак һәм Украиналағы ҡан ҡойоштар...
Ошондай сыуалыштар тыныс тормоштоң ҡәҙерен белергә һәм уяу булырға ишаралай түгелме?
Йөрәк өшөткөс уйҙарымды ҡыуырға маташтым. Тиҙерәк ауыр күңел кисерештәренән арынырға теләгәндәй, унан сығыу юлдарын эҙләй башланым. Беҙҙең халҡыбыҙ данлы көрәш юлы үтеп, үҙен онотолмаҫ данға күмгән. Ауыр саҡтарҙа ла һынмаған, бирешмәгән, аслыҡҡа ла , ялағаслыҡҡа ла түҙгән. Әгәр Тыуған иле, еңеү өсөн кәрәк икән, ул үлемде һайлаған!
Беҙ бит шул батыр халыҡтың ейәндәре! Беҙҙә батыр ҡаны аға! Тимәк, яҡты киләсәк, тыныс тормош бүләк иткән ата-бабалар рухына тап төшөрөргә хаҡыбыҙ юҡ! Тыныслыҡты һаҡлау - ата-бабалар васыяты!
Таралышҡан ҡуйҙай уйҙарымдың осона сыға алмаһам да илемә, халҡыма ысын йөрәктән бәрәкәт һәм именлек теләнем.
Етмешенсе , һикһәненсе, туҡһанынсы яҙҙар ҙа бөгөнләй саф, яҡты булһын, таңдарыбыҙ тыныс атһын, халҡыбыҙ именлектә йәшәһен!
Самые низкие цены на курсы профессиональной переподготовки и повышения квалификации!
Предлагаем учителям воспользоваться 50% скидкой при обучении по программам профессиональной переподготовки.
После окончания обучения выдаётся диплом о профессиональной переподготовке установленного образца (признаётся при прохождении аттестации по всей России).
Обучение проходит заочно прямо на сайте проекта "Инфоурок".
Начало обучения ближайших групп: 18 января и 25 января. Оплата возможна в беспроцентную рассрочку (20% в начале обучения и 80% в конце обучения)!
Подайте заявку на интересующий Вас курс сейчас: https://infourok.ru/kursy
УЖЕ ЧЕРЕЗ 10 МИНУТ ВЫ МОЖЕТЕ ПОЛУЧИТЬ ДИПЛОМ
от проекта "Инфоурок" с указанием данных образовательной лицензии, что важно при прохождении аттестации.
Если Вы учитель или воспитатель, то можете прямо сейчас получить документ, подтверждающий Ваши профессиональные компетенции. Выдаваемые дипломы и сертификаты помогут Вам наполнить собственное портфолио и успешно пройти аттестацию.
Список всех тестов можно посмотреть тут - https://infourok.ru/tests

robotstxt: allowed

filter: keep


text:
БР халыҡтары телдәре буйынса комиссияның яңы составы раҫланды
Башҡортостан Хөкүмәте ҡарары менән 15 мартта «Башҡортостан Республикаһы халыҡтары телдәре тураһында» Законды тормошҡа ашырыу буйынса БР Хөкүмәте ҡарамағындағы Комиссия составы раҫланды.
Комиссияның яңы составы яҡын арала БР Хөкүмәте Аппараты Етәксеһе – вице-премьер Илшат Тажетдинов рәйеслегендә сираттағы ултырышын үткәрәсәк.
Комиссия 1999 йылда ойошторолған. Телдәр тураһындағы законды тормошҡа ашырыу буйынса программалар эшләү һәм уларҙы үтәү, телдәр статусын көйләүсе документ проекттарын әҙерләү уның төп бурыстары тип билдәләнгән.
Комиссия сиктәрендә республика министрлыҡтары һәм ведомстволары, ғилми учреждениелары Башҡортостанда йәшәүсе халыҡтар телдәре нормаларын файҙаланыуға һәм туған телдәрҙе өйрәнеүҙең ҡулайлы алымдарына ҡағылышлы рекомендациялар һәм тәҡдимдәр әҙерләй.
Комиссия ҡала һәм район комиссиялары эшмәкәрлеген дә контролдә тота һәм үҙенең эшенә тейешле белгестәрҙе, дәүләт власы органдары һәм йәмәғәт ойошмалары вәкилдәрен йәлеп итеүгә хоҡуҡлы, тип хәбәр итә республика Хөкүмәтенең матбуғат хеҙмәте.


text:
Башҡортостандың урман хужалыҡтары Яңы йылға 200 мең урман һылыуҡайы әҙерләй
Башҡортостандың урман хужалығы предприятиелары быйыл ике йөҙ мең самаһы Яңы йыл шыршылары әҙерләргә планлаштыра. БР Урман хужалығы министрлығының матбуғат хеҙмәте мәғлүмәте буйынса, барлыҡ дәүләт унитар предприятиелары әле дәүләт контрактына ярашлы үҙҙәренең биләмәләрендә шыршылар әҙерләү менән шөғөлләнә. Предприятиеларҙың күбеһе уларҙы күмәртәләп һатасаҡ. Өфөлә Яңы йыл шыршыларын һатыуға «Өфө урманы» һәм «Иглин урманы» ДУП-тары сығарасаҡ.
Республиканың бөтә ҡалалары һәм ауылдарында шыршы баҙарҙары 15 декабрҙә асыласаҡ. Өфөлә урман һылыуҙарын махсус Яңы йыл алды баҙарҙарында һатып алырға мөмкин буласаҡ. Баш ҡаланың Ҡулланыусылар баҙары идаралығынан хәбәр итеүҙәренсә, ҡалала 130-ҙан ашыу шыршы баҙары эшләйәсәк. Яңы йыл шыршылары һатылған сауҙа нөктәләренең барыһы ла кәртәләнергә һәм матур итеп биҙәлергә тейеш.
Иң күп урман йәрминкәләре баш ҡаланың Киров районына тура килә — 38. Совет районында 25 шыршы баҙары асыласаҡ, Ленин һәм Калинин райондарының һәр береһендә 13 баҙар эшләйәсәк, Орджоникидзела– 12, Дим биҫтәһендә – 5.


text:
Төбәктә 219 кеше, шул иҫәптән 63 бала талпандан зыян күргән
ӨФӨ, 2015 йыл, 30 апрель. /«Башинформ» мәғлүмәт агентлығы, Эльмира Сабирова/.
Роспотребнадзорҙың Башҡортостан буйынса идаралығынан хәбәр итеүҙәренсә, быйылғы эпидемиологик миҙгелдә медицина ойошмаларына талпандан тешләнгән 219 кеше мөрәжәғәт иткән. Уларҙың 63-ө — балалар. Дауаханаға килгәндәрҙең 34 процентына иммуноглобулин профилактикаһы үткәрелгән.
Гигиена һәм эпидемиология үҙәге лабораторияһында 1 апрелдән алып 177 талпан тикшерелгән, шуларҙың туғыҙында энцефалит вирусы асыҡланған. Шуның менән бергә әлеге ваҡытта талпан энцефалиты менән ауырыусылар теркәлмәгән.
Талпан ҡаҙалған икән, кисекмәҫтән йәшәгән урын буйынса поликлиникаға, имгәнеү пунктына мөрәжәғәт итеү зарур. Уны һаҡлыҡ менән генә алырға кәрәк, юғиһә томшоғо тороп ҡалыуы ихтимал, тип кәңәш бирә белгестәр.
Талпандың зарарлымы-түгелме икәнлеген Өфө ҡалаһы, Шәфиев урамы, 7 адресы буйынса урынлашҡан Гигиена һәм эпидемиология үҙәге лабораторияһында йәки уның Күмертау, Нефтекама, Бөрө, Стәрлетамаҡ, Туймазы, Октябрьский, Салауат ҡалаларындағы филиалдарында тикшертергә мөмкин. Өфөләге лаборатория көн һайын иртәнге сәғәт 9-ҙан көндөҙгө 4-кә тиклем, 1 майҙан ял һәм байрам көндәрендә лә эшләй. Белешмә өсөн телефон: (347) 237-58-40.


text:
«Урал моңо-2010» башланды
Өфөлә төрки йәштәрҙең «Урал моңо–2010» Халыҡ-ара музыкаль ижад конкурс-фестивале башланды. Уны асыу тантанаһы Хөсәйен Әхмәтов исемендәге Башҡорт дәүләт филармонияһының Ҙур залында үтте. Ошонда уҡ конкурсанттар өсөн беренсе һайлап алыу туры үткәрелде.
«Урал моңо-2010»да ҡатнашыусыларҙы һәм ҡунаҡтарҙы тәбрикләп Башҡортостан Республикаһы мәҙәниәт һәм милли сәйәсәт министры урынбаҫары Розалия Биглова сығыш яһаны. Ул барыһына ла ҡыҙыҡлы ижади көрәш, фестиваль көндәрендә яңы тәьҫораттар һәм күтәренке кәйеф теләне.
— Өфөлә «Урал моңо» халыҡ-ара форумын үткәреү ойоштороусыларҙың тырышлығы, Башҡортостан Республикаһы етәкселеге, ТӨРКСОЙ халыҡ-ара ойошмаһы яғынан ҙур иғтибар бирелеү арҡаһында изге традицияға әйләнде. Рәсәй Мәҙәниәт министрлығы быйылдан башлап беҙҙең фестивалде “Рәсәй мәҙәниәте” федераль маҡсатлы программаһына индерҙе, — тип һыҙыҡ өҫтөнә алды Розалия Рәсүлйән ҡыҙы.
15 йыл эсендә «Урал моңо» ябай ижади ярыштан туғандаш төрки халыҡтарҙы берләштереүсе ҙур халыҡ-ара проект булып үҫеште, Башҡортостанды асыҡ һәм ҡунаҡсыл республика итеп күрһәтте.
Быйыл фестивалгә 15 төрки телле илдән һәм Рәсәй төбәктәренән 60-лап вокалсы йыйылды. Улар араһында Ҡаҙағстан, Төркмәнстан, Азербайжан, Ҡырым Автономиялы Республикаһы (Украина), Бурятия, Тыва, Хакасия, Татарстан, Марий Иле, Алтай, Дағстан, Чечня, Якутия, Ҡабарҙа-Балҡар, Ҡарасәй-Черкесия, Ставрополь крайы вәкилдәре бар.
Фестиваль саралары республика баш ҡалаһында өс көн барасаҡ. Иртәгә, 4 июндә, «Урал моңо-2010»да ҡатнашыусыларҙы репетициялар һәм икенсе һайлап алыу туры көтә. Уның йомғаҡтары буйынса финалсылар — конкурс программаһы фавориттары билдәләнәсәк.
5 июнь, конкурс-фестивалдең йомғаҡлау көнө, ҡатнашыусылар өсөн дә, тамашасылар өсөн дә тулҡынландырғыс буласаҡ. Был кистә сираттағы XV «Урал моңо-2010» фестивале еңеүселәренең һәм Гран-при яулаусының исемдәре билдәле буласаҡ.


text:
Фото:
Өфөнөң ШОС һәм БРИКС саммиттарына әҙерлеге графикка ярашлы бара
Фото:
ӨФӨ, 2014 йыл, 29 октябрь. /«Башинформ» мәғлүмәт агентлығы/.
28 октябрҙә Өфөгә тикшереү сәфәре менән Рәсәй Президенты ярҙамсыһы Юрий Ушаков етәкселегендә 2014 —2015 йылдарҙа Шанхай хеҙмәттәшлек ойошмаһында һәм 2015 йылда БРИКС берекмәһендә Рәсәйҙең рәйеслеген әҙерләү һәм тәьмин итеү буйынса федераль ойоштороу комитетының эшсе төркөмө булды.
Уның составына РФ Президенты советнигы Антон Кобяков, РФ Президентының Протокол идаралығы начальнигы Владимир Китаев инә. Башҡортостан Президенты Рөстәм Хәмитов менән бергә ойоштороу комитеты етәкселәре халыҡ-ара саммиттарын уҙғарыуҙа йәлеп ителәсәк инфраструктура объекттарын ҡараны.
«Өфө» халыҡ-ара аэропортында халыҡ-ара терминалы төҙөлөшө тамамланыу өҫтөндә, периметр буйлап ҡойманы яңыртыу һәм аэродромдағы эштәр аҙағына яҡынлаша. Төҙөлөш-ремонт эштәре бында ағымдағы йылдың декабрендә тамамланасаҡ, аэропорт 2015 йылдың февралендә файҙаланыуға тапшырыласаҡ.
Артабан эшсе төркөм вәкилдәре Шанхай хеҙмәттәшлек ойошмаһы ағзалары, күҙәтеүселәре булған дәүләт башлыҡтары, БРИКС илдәре лидерҙары, саҡырылған дәүләттәр, халыҡ-ара ойошмалар делегациялары етәкселәре, оҙатыусы кешеләр йәшәйәсәк төҙөлөүсе яңы ҡунаҡханаларҙы ҡараны.
Цюрупа һәм Вәлиди урамдары киҫелешендә «Sheraton» ҡунаҡханаһы төҙөлөп бөтөп килә. Уның дөйөм майҙаны 12 мең квадрат метр. Бында 162 бүлмә файҙаланыуға тапшырыласаҡ.
«Ҡарауанһарай» комплексы эргәһендә «Holiday Inn» ҡунаҡханаһы төҙөлә. Ете ҡатлы бинала 193 бүлмә буласаҡ. Бөтә эштәр быйыл декабрҙә тамамланырға тейеш. Әле отель персоналы тупланған, буласаҡ хеҙмәткәрҙәр ҡунаҡтарҙы юғары халыҡ-ара кимәлдә ҡабул итеү өсөн уҡыйҙар һәм квалификацияларын күтәрәләр.
Гоголь урамы, 72 адресы буйынса 90 бүлмәлек ҡунаҡхана төҙөлөшө бара. Ә «Башҡортостан» ҡунаҡханаһында төкөтмә һалынып бөтөп килә. Һигеҙ ҡатлы бинала 6,7 мең квадрат метр майҙанда 74 бүлмә буласаҡ. Бер үк ваҡытта элекке ҡунаҡхана бинаһына ремонт эшләнә. Эштәр 2015 йылдың майында тамамланырға тейеш.
Аксаков, Түбә урамдары һәм Скворцов тыҡрығы киҫелешендә Башҡорт дәүләт университеты менән йәнәш «Hilton» ҡунаҡхана комплексы төҙөлөшө тамамлана. Уның дөйөм майҙаны 47 мең квадрат метрҙан ашыу, бында 108 бүлмә урынлашасаҡ. Рөстәм Хәмитов менән Юрий Ушаков лифтта етенсе ҡатҡа күтәрелделәр. Унда саммитта ҡатнашыусы илдәрҙең береһенең делегацияһы йәшәйәсәк. Төҙөүсе ойошма вәкилдәре хәбәр итеүенсә, ҡунаҡтарҙы ҡабул итергә ҡунаҡхана тулыһынса әҙер тиерлек, бөтә эштәр быйыл декабрҙә тамамланасаҡ. Әлеге ваҡытта администрация структураһы ойошторолған, персоналды уҡытыу һәм йыйып алыу дауам итә.
Ойоштороу комитеты етәкселәре шулай уҡ Башҡорт дәүләт опера һәм балет театрын ҡараны, бында БРИКС саммиттары ҡатнашыусылары хөрмәтенә концерт программаһы менән ҡабул итеүҙе уҙғарыу планлаштырыла. Объектта бөтә эштәр ҙә тиерлек тулы күләмдә үтәлгән. Хәҙер ҡорамалдар монтажлана, эргә-тирәләге территория төҙөкләндерелә, биҙәү эштәре тамамлана.
ШОС һәм БРИКС илдәренең төп саралары уҙасаҡ Өфөнөң Конгресс-холынды бүлмәләр бүлеү, эске инженер системаларын монтажлау, бинаның алғы яғын яңыртыу, Халыҡ-ара матбуғат үҙәге өсөн тышҡы селтәрҙәр һалыу тамамлана.
Бөтә объекттарҙа ла эштәр раҫланған графикка ярашлы бара. Дөйөм алғанда Рәсәй Президенты Хакимиәте вәкилдәре күргәндән ҡәнәғәт ҡалыуҙарын белдерҙе, объекттарҙың әҙерлек кимәле көтөлгән өмөттәргә тап килә. Артабан да графикка ярашлы эшләргә һәм эштәрҙең үтәлешен ныҡ контролдә тоторға кәрәклеген билдәләне улар.
— Рәсәйҙә ШОС һәм БРИКС халыҡ-ара саммиттарын үткәреү өсөн, моғайын, Өфөнән дә яраҡлыраҡ урын юҡтыр. Ҡатнашыусы илдәрҙең делегацияларын иң юғары кимәлдә ҡабул итәсәкбеҙ, — тине Башҡортостан Президенты Рөстәм Хәмитов.


text:
Өфө «Бала ғаиләлә йәшәргә тейеш» дөйөм Рәсәй конкурсында ҡатнаша
Өфө Рәсәй ҡалалары араһында үткәрелгән «Бала ғаиләлә йәшәргә тейеш» конкурсында ҡатнаша. Сараны Ауыр тормош шарттарында ҡалған балаларға ярҙам фонды ойоштора.
Заявкалар Рәсәйҙең 62 төбәгенән ҡабул ителгән. Өфө конкурста ҡатнашыусы 167 ҡаланың береһе булып тора. Бәйгелә ҡатнашыу өсөн Өфөнөң Опека һәм попечителлек буйынса идаралығы Мәсәүҙәге конкурс комиссияһына социаль етемлекте иҫкәртеү буйынса эш планын йүнәлтте.
Башҡортостан баш ҡалаһы бындай сараларҙа тәүге тапҡыр ҡатнашмай. Иҫегеҙгә төшөрәбеҙ, былтыр Өфө онлайн-тауыш биреү йомғаҡтары буйынса «Етемдәрһеҙ ҡала» конкурсында абсолют еңеүсе тип танылды, ә социаль етемлекте иҫкәртеүгә йүнәлтелгән сараларҙы һөҙөмтәле тормошҡа ашырған Рәсәй ҡалалары рейтингында РФ субъекттарының административ үҙәктәре булған ҡалалар араһында тәүге өсәү иҫәбенә инде.
Әлеге конкурс РФ Президентының «Етем һәм ата-әсә ҡарауынан мәхрүм ҡалған балаларҙы яҡлау өлкәһендә дәүләт сәйәсәтен тормошҡа ашырыу буйынса ҡайһы бер саралар тураһында»ғы Указына һәм 2012-2017 йылдарға балаларҙың ихтыяжынан сығып эш итеүҙең милли стратегияһы положениеларын тормошҡа ашырыу буйынса 2014 йылға тиклем тәү сираттағы саралар планына ярашлы ойошторола.


text:
Фото:
Бөгөн – Бөтә донъя туризм көнө
Фото:
Бөгөн – Бөтә донъя туризм көнө. Ул донъяның күпселек илдәрендә бына инде 30 йылдан ашыу билдәләнә. Байрам 1979 йылда Бөтә донъя туристик ойошмаһының Генераль ассамблеяһы тарафынан раҫланған. 1980 йылдан байрам йыл һайын 27 сентябрҙә билдәләнә.
Башҡортостан Республикаһының Эшҡыуарлыҡ һәм туризм буйынса дәүләт комитетының байрам айҡанлы ҡотлауында былай тиелә:
«Был ял ойоштороу һәм үткәреүгә бәйле эшмәкәрлек алып барған кешеләрҙең байрамы. Улар араһында – туристик компаниялар һәм турагентлыҡтар хеҙмәткәрҙәре, музейҙарҙа һәм ҡунаҡханаларҙа эшләүселәр. Бынан тыш был сәйәхәт итергә яратыусылар байрамы ла.
Бөтә донъя туризм көнө туризмды пропагандалау, уның мәҙәни бәйләнештәрҙе үҫтереүгә индергән өлөшөн сағылдырыу, халыҡтар араһында үҙ-ара аңлашып йәшәүҙе тәьмин итеү маҡсатында үткәрелә. Туризм — әүҙем һәм сәләмәт ялдың иң таралған төрҙәренең береһе».
Башҡортостан Республикаһының Эшҡыуарлыҡ һәм туризм буйынса дәүләт комитеты барлыҡ сәйәхәтселәрҙе һәм туристарҙы Бөтә донъя туризм көнө менән ҡотлай, сағыу тәьҫораттар һәм ҡыҙыҡлы сәйәхәттәр теләй.


text:
БДПУ студенттары Анапала үткән бизнес-фестиваль лауреаттары булды
М.Аҡмулла исемендәге Башҡорт дәүләт педагогия университеты студенттары Анапала үткән В.Быков исемендәге Бөтә Рәсәй йәштәр бизнес-фестивале лауреаттары булды. Сарала Мәскәү, Красноярск, Силәбе, Екатеринбург, Санкт-Петербург, Барнаул, Кострома ҡалаларынан йәмғеһе 200-ҙән ашыу кеше ҡатнашты.
Фестиваль барышында студенттар үҙҙәренең проекттарын яҡланы, һынауҙар үткәрҙе.
Эш һөҙөмтәләре буйынса үҫеш психологияһы кафедраһының өлкән уҡытыусыһы Людмила Лямина етәкселегендәге Башҡорт дәүләт педагогия университеты делегацияһы бәйгелә ҡатнашыусыларҙың барыһын да артта ҡалдырҙы. «Фотомак» проекты иң юғары баһаға лайыҡ булды. Башҡортостан студенттарының икенсе эше өсөнсө урын яуланы. Шулай уҡ университет студенттары «Алмаш» федераль балалар сәләмәтләндереү-белем биреү үҙәгенән Крымск ҡалаһында зыян күргән балаларға ярҙам күрһәткәндәре өсөн рәхмәт хатын алды, тип хәбәр иттеләр юғары уҡыу йортоноң матбуғат хеҙмәтенән.


text:
Бер аҙнала Өфөнөң икенсел торлаҡ баҙарында хаҡтар 0,4 процентҡа артты
Өфөлә икенсел торлаҡ буйынса тәҡдим ителгән хаҡ квадрат метрына 43,36 мең һум тәшкил итә.
Фатирҙарҙың бар сегменты ла ҡыйбатланды: бер һәм ике бүлмәлеләр — 0,3 процентҡа, өс бүлмәлеләр — 0,5 процентҡа, күп бүлмәле фатирҙарға уртаса хаҡ 0,4 процентҡа күтәрелде.
«Эксперт» күсемһеҙ милек агентлыҡтары селтәре аналитигы Айгөл Степанова мәғлүмәте буйынса, иң арзан өс бүлмәле фатир бөгөн 800 мең һумға тәҡдим ителә. Был К.Маркс урамындағы фатирҙың майҙаны — 45 квадрат метр. Иң ҡыйбат фатир 16 миллион һум тора. Ул биш бүлмәле, дөйөм майҙаны — 220 квадрат метр, Октябрь проспектында урынлашҡан.
Бүлмәләр сегментында минималь хаҡ – 500 мең һум: Интернациональ урамы, 12 квадрат метр. Иң ҡыйбатлыһы – 1250 мең һум: Йәштәр бульвары, 17,2 квадрат метр.
Һатыуға ҡуйылған иң ҡыйбат коттедж 25 миллион һумға тәҡдим ителә. Был Суровкалағы йорттоң майҙаны 430 квадрат метр.


text:
Фото:
Башҡортостанда Георгий таҫмаһын тарата башланылар
Фото:
Башҡортостанда «Георгий таҫмаһы» акцияһы старт алды. «Башинформ» агентлығына БР Йәштәр сәйәсәте, спорт һәм туризм министрлығынан хәбәр итеүҙәренсә, уларҙың ведомствоһына 25 мең таҫма ҡайтарылған. Таҫмалар республиканың ҡала һәм ауылдарына алып барып биреләсәк һәм предприятие, ойошма, уҡыу йорттарына таратыласаҡ. Өфөлә БР Йәштәр сәйәсәте, спорт һәм туризм министрлығы белгестәре менән таҫмаларҙың бер өлөшө таратыла ла башлаған. Хәтерегеҙгә төшөрәбеҙ, был акция йыл һайын үткәрелә.
— Акция нигеҙендә таратылған таҫмалар, ҡағиҙә булараҡ, кейемгә, йәки автомобилдең антенналарына беркетелә, шул рәүешле кешеләр геройҙар менән бергә булыуын, теләктәшлеген белдерә, — тип билдәләй йәштәр ведомствоһы белгестәре. Хәрби награданың — Изге Георгий ордены һәм һалдаттарҙың Дан орденының ҡара–ҡыҙғылт-һары төҫтәрҙәге георгиев таҫмаһы Еңеү Көнөнөң тере символы. Бар донъя буйлап таҫма бәйләгән миллионлаған кеше ошо акция аша һуғыш ветерандарына рәхмәтен, уларҙың ҡаһарманлығы өсөн ғорурланыуҙарын белдерә.


text:
Күгәрсен районында хәрби хеҙмәткә саҡырылыусылар көнө үтте
Мораҡ ауылында Хәрби хеҙмәткә саҡырылыусылар көнө үтте. Буласаҡ һалдаттарға Күгәрсен районы хакимиәте, хәрби комиссариат һәм ветеран ойошмалары вәкилдәре үҙ теләктәрен еткерҙе.
Байрам барышында егеттәр төрлө спорт ярыштарында үҙ оҫталыҡтарын күрһәтте. Һөҙөмтәлә һәр береһе бүләк алды.
Спорт бәйгеһенән тыш, хәрби хеҙмәткә саҡырылыусылар өсөн байрам концерты ла ойошторолдо. Сара күмәкләп сәй эсеү менән тамамланды.
Район хакимиәтенең мәғлүмәт-аналитика бүлегенән хәбәр итеүҙәренсә, йыл һайын Күгәрсен районынан әрме сафтарына 100-гә яҡын егет оҙатыла.


text:
Мәскәүҙең «Коломенское» музей-ҡурсаулығында һабантуй ойошторола
ӨФӨ, 2015 йыл, 13 июль. /«Башинформ» мәғлүмәт агентлығы, Ләйлә Аралбаева/.
18 июлдә Мәскәүҙең «Коломенское» дәүләт музей-ҡурсаулығында һабантуй ойошторола. Байрам ошо күркәм урында бишенсегә уҙғарыла. Сара иртәнге сәғәт 11-ҙә башлана һәм киске 9-ға тиклем дауам итә.
Байрам программаһында Мәскәү, Башҡортостан һәм Татарстан сәнғәт оҫталарының концерты, күңелле конкурстар һәм уйындар, милли сувенирҙар йәрминкәһе, билбау көрәше ҡаралған. Тамашасылар алдында Фәйзи Ғәскәров исемендәге дәүләт академия халыҡ бейеүҙәре ансамбле, «Далан» һәм «Карауан» төркөмө артистары, Римма Амангилдина, Марсель Ҡотоев, ҡурайсы Азат Биксурин, «Заман» этно-проекты сығыш яһаясаҡ.
Хәйбулла һәм Баймаҡ райондары паркта башҡорт ауылын ҡорасаҡ, сувенирҙар күргәҙмә-һатыу, биҙәү-ҡулланма сәнғәте күргәҙмәһе, милли уйындар ойоштороласаҡ. Шунда уҡ башҡорт аш-һыуын тәмләп ҡарарға мөмкин буласаҡ. Байрамда ҡатнашыусылар һәм ҡунаҡтар өсөн 2010 йылдан алып 2015 йылға тиклем Мәскәүҙә үткәрелгән һабантуйҙар яҙмаһы күрһәтеләсәк, тип хәбәр иттеләр Башҡортостан Мәҙәниәт министрлығының матбуғат хеҙмәтенән.
Башҡортостандың рәсми делегацияһы составына республиканың Рәсәй Федерацияһы Президенты ҡарамағындағы Тулы хоҡуҡлы вәкиле — Башҡортостан Хөкүмәте Премьер-министры урынбаҫары Артур Шәйнуров, Баймаҡ районы хакимиәте башлығы Илшат Ситдиҡов, Хәйбулла районы хакимиәте башлығы Раил Ибраһимов инә. Делегацияны Башҡортостан Хөкүмәте Премьер-министрының беренсе урынбаҫары Рөстәм Мәрҙәнов етәкләй.


text:
Өфө Яңы 2016 йылды ҡаршыларға әҙерләнә Фото: автор фотоһы
Өфө Яңы 2016 йылды ҡаршыларға әҙерләнә
Өфө Яңы 2016 йылды ҡаршыларға әҙерләнә Фото: автор фотоһы
ӨФӨ, 2015 йыл, 8 декабрь. /«Башинформ» мәғлүмәт агентлығы, Ксения Калинина/.
Өфө Яңы 2016 йылды ҡаршыларға әҙерләнә. 8 декабрҙә муниципалитет кәңәшмәһендә Өфө хакимиәтенең мәҙәниәт һәм сәнғәт буйынса идаралығы начальнигы Исламетдин Мәмбәтов Яңы йылға планлаштырылған саралар хаҡында һөйләне.
Ҡала райондарында 19 боҙ ҡаласығы төҙөлә. Боҙло һындарҙы эксклюзив яҡтыртҡыстар биҙәйәсәк. Яңы йыл композицияларында киләһе йылдың символы — Маймыл сағылыш табасаҡ.
20 декабрҙән бөтә мәҙәниәт учреждениеларында, театрҙарҙа, музейҙарҙа һәм парктарҙа Яңы йыл тамашалары, кисәләр, концерттар ойошторола. Башҡортостан Башлығы шыршыһы 22 декабрҙә «Башҡортостан» дәүләт концерт залында уҙа. Шунда уҡ 23 декабрҙә Баш ҡала һәм социаль шыршы үткәрелә. 24 декабрҙә В.И.Ленин исемендәге майҙанда Үҙәк баш ҡала шыршыһын асыу тантанаһы ҡаралған.
31 декабрҙә республиканың Рус дәүләт академия драма театры алдында күңел асыу программаһы ойошторола. Байрам киске сәғәт 9-ҙа башлана һәм төнгө 2-лә фейерверк менән тамамлана.
25 декабрҙән 10 ғинуарға тиклем В.И.Ленин исемендәге майҙанда Раштыуа йәрминкәһе уҙғарыла. Өфөләр һәм баш ҡала ҡунаҡтары ғаилә менән ял итә, байрам сувенирҙарын һатып ала аласаҡ.
Раштыуа каникулдарында Өфөлә арзан хаҡҡа Яңы йыл метроавтобустары йөрөйәсәк. Ҡунаҡханалар, музейҙар, боҙ ҡаласыҡтары эргәһендә туҡталыштар ҡаралған, унда теләгән һәр кем экскурсияға ҡушыла ала, тип билдәләнеләр баш ҡала хакимиәтенең матбуғат хеҙмәтендә.


text:
Төбәктә «Мин – журналист» конкурсы үтәсәк
Башҡортостанда «Берҙәм Рәсәйҙең Йәш Гвардияһы» ойошмаһының төбәк бүлексәһе менән ойошторолған «Мин – журналист» конкурсы үтәсәк. Көн элгәре заявкалар ҡабул ителә башланы. Бәйге һәләтле йәштәрҙе профессиональ журналистлыҡ эшмәкәрлегенә йәлеп итеү маҡсатында үткәрелә.
Конкурста ҡатнашыуға 18 йәштән алып йәш авторҙар, йәки авторҙар коллективтары саҡырыла. Унда киң мәғлүмәт сараларының штаттағы йәки штаттан тыш хәбәрселәре ҡатнаша ала. Бәйгегә гәзит-журналдарҙа баҫтырылған мәҡәлә йәки мәҡәләләр шәлкемен, телетапшырыу йәки телесюжет, радиотапшырыу йәки радиосюжет, интернет баҫмаларҙа сыҡҡан мәҡәлә йәки мәҡәләләр шәлкемен, баҫтырылмаған материалдарҙы (эссе, яҙмалар, интервью) тәҡдим итергә була.
Конкурста ҡатнашыу өсөн заявкалар 15 апрелгә тиклем ҡабул ителә. Конкурсҡа йомғаҡ киләһе алты номинация буйынса яһаласаҡ: баш мөхәррир; мөхәррир урынбаҫары; хәбәрсе; фотохәбәрсе; компьютерҙа версткалау буйынса белгес; корректор. Еңеүселәр 20 апрелгә тиклем билдәләнәсәк. Бәйге һөҙөмтәләре хаҡында мәғлүмәт «Берҙәм Рәсәйҙең Йәш Гвардияһы» ойошмаһының рәсми сайтында урынлаштырыласаҡ.


text:
Башҡортостандың иң өлкән рус яҙыусыһы Степан Злобин премияһы лауреаты булды
Республика Яҙыусылар союзы идараһында совет классигы, данлыҡлы «Салауат Юлаев» романы авторы Степан Злобиндың 110 йыллыҡ юбилейына арналған тантаналы кисә үтте. БР Яҙыусылар союзы рәйесе Риф Тойғонов һәм союздың рус яҙыусылары берләшмәһе башлығы Юрий Горюхин йыйылыусыларға 2013 йылдағы Степан Злобин исемендәге премия лауреаты исемен иғлан иттеләр. Ул Белорет районында йәшәүсе, Бөйөк ватан һуғышы ветераны, республиканың иң оло рус яҙыусыһы Игорь Максимов. Майҙа уға 92 йәш тулды.
Лауреат Өфөлә тантаналы сарала ҡатнаша алманы, әммә Юрий Горюхин әйтеүенсә, әҙәбиәт ветераны әүҙем эшләүен дауам итә, «Бельские просторы» журналында әҫәрҙәрен баҫтыра, уны уҡыусылар һәм тәнҡитселәр юғары баһалай. Күптән түгел журналда Максимовтың фронт көндәлектәре баҫылды, һуғыш йылдарында ул капитан, «Катюшалар» батареяһы командиры була, хөкүмәт наградалары бар. Игорь Павлович, өлкән йәштә булыуына ҡарамаҫтан, яҙышыуын ғына дауам итмәй, ауылда үҙ аллы донъя көтә.
Игорь Максимовтың кандидатураһы премияға дүрт дәғүәсе араһынан һайлап алынды. Улар – Нина Зимина, Игорь Фролов һәм Светлана Чураева.
Степан Злобин исемендәге премия 1996 йылда Башҡортостан Яҙыусылар союзы тарафынан, положениела әйтелгәнсә «рус телендә яҙған һәм Башҡортостан Республикаһы территорияһында йәшәгән әҙәбиәтселәрҙе дәртләндереү өсөн» булдырыла. Төрлө йылдарҙа Роберт Паль, Александр Филиппов, Марсель Ғәфүров, Рим Ахмедов, Морат Рәхимҡолов һәм башҡа абруйлы яҙыусылар премия лауреаттары булды.


text:
Өфө «Нур» театрында дуҫлыҡ һәм берҙәмлек байрамы үткәрелә
«Бергә булайыҡ, берҙәм булайыҡ!» тип аталған байрам – музыка фестивале алдағы шәмбе, 14 декабрҙә, Өфө «Нур» дәүләт татар драма театрында үткәрелә. Уны Башҡортостан татарҙары милли-мәҙәни мөхтәриәте ойоштора, тип хәбәр ителә «Кызыл таң» гәзитенең бөгөнгө һанында.
Фестивалдә республиканың төрлө ҡала һәм райондарынан үҙешмәкәр коллективтар, мәктәп уҡыусылары ҡатнаша. Музыкаль тәбрикләү менән «Нур» театры артистары ла сығыш яһаясаҡ.
— Был сараның маҡсаты – республикала йәшәүсе халыҡтар араһында дуҫлыҡты нығытыу, аралашыу, ял итеү. Бындай фестивалдәр кәрәк, беҙ киләсәктә лә ватандаштарыбыҙ өсөн ошондай дуҫлыҡ һәм берҙәмлек кисәләрен үткәрергә планлаштырабыҙ, — тип билдәләй байрамды ойоштороусылар.
Башлана 12 сәғәттә. Инеү ирекле.


text:
Йәштәр Төркиәнән ҡайтты
Мостай Кәрим исемендәге милли йәштәр театры төрөк донъяһына башҡорт драматургияһы мөмкинлектәрен күрһәтте. Театр коллективы күптән түгел Стамбулдағы гастролдәрен тамамланы.
Тамашаның режиссеры Илнур Муллабаев. Фестивалде ойоштороусыларҙың береһе Ариф Аҡҡая башҡорт театрына иҫтәлекле диплом тапшырып, спектаклдың күңелле музыкаһын, тормошто яратыусан йөкмәткеһен һәм һоҡланғыс юмор оҫталығын билдәләне.
“Диләфрүзгә дүрт кейәү” комедияһы театраль форумдағы иң сағыу тамашалар исемлегенә индерелде. Стамбулдағы “Решат Нури сәхнәһе” тип аталған театр Башҡортостан артистары өсөн яҡшы таныш.
Бында күптән түгел Мәжит Ғафури исемендәге башҡорт дәүләт драма театры “Ҡоҙаса” музыкаль комедияһын сәхнәләштергән. Башҡортостандың Төркиәләге вәкиле Ҡаншәүбей Мизиев фекеренсә, милли йәштәр театры артистарының да уңышлы гастролдәре ике төбәк араһындағы мәҙәни бәйләнештәрҙе йәнә нығытасаҡ.


text:
Роспотребнадзор 5 партия сифатһыҙ аҙыҡ продукцияһын бракка сығарҙы
Роспотребнадзорҙың Башҡортостан буйынса Идаралығы 95 объектта тикшереүҙәр үткәрҙе, тикшереү барышында биш килограмм ауырлығында биш партия сифатһыҙ аҙыҡ продукцияһы бракка сығарылды.
Инспекторҙар «Универсал-Трейдинг» яуаплылығы сикләнгән йәмғиәтенең «Матрица» магазинын, «Золотой век» яуаплылығы сикләнгән йәмғиәтен, «Водолей» яуаплылығы сикләнгән йәмғиәтен, «Компания А» яуаплылығы сикләнгән йәмғиәтен, «Стройсмесь» яуаплылығы сикләнгән йәмғиәтен, шәхси эшҡыуар Р.А.Хафизованың «Эллен» бөҙрәханаһын, шәхси эшҡыуар Никитинаның «Флора Декор» сәскәләр магазинын, шәхси эшҡыуар Л.Р. Иконникованың «Далли» бөҙрәханаһын, «Смайл» яуаплылығы сикләнгән йәмғиәтен, Өфө районының «Йоматау» шифаханаһы ҡасабаһының «Дюймовочка» балалар баҡсаһын, Өфөнөң Орджоникидзе районы 306-сы балалар баҡсаһын, айырым предметтарҙы тәрәнтен өйрәнеүсе «Альфа» урта белем биреү мәктәбен һәм башҡаларҙы тикшереп, санитар ҡануниәт һәм ҡулланыусылар хоҡуғын яҡлау буйынса ҡануниәт талаптарын боҙоу осраҡтарын асыҡланы.
Тикшереүҙәр һөҙөмтәһендә асыҡланған хоҡуҡ боҙоуҙарҙы бөтөрөүгә 21 күрһәтмә бирелде, 191,7 мең һум суммаға 78 штраф һалынды .


text:
Төбәктә «Берҙәм Рәсәй» партияһы 34 мәҙәниәт йортона ярҙам итәсәк
ӨФӨ, 2017 йыл, 11 ғинуар./«Башинформ» мәғлүмәт агентлығы, Ғәлиә Нәбиева/. Башҡортостанда «Бәләкәй ҡалалар театрҙары» һәм «Урындағы мәҙәниәт йорто» яңы партия проекттары буйынса тәүге йәмәғәт тыңлауҙары үтте. «Урындағы мәҙәниәт йорто» башланғысына федераль бюджеттан 46 миллион һум йүнәлтелгән, тип хәбәр иттеләр партияның төбәк бүлексәһенән. Республика субсидия күләме буйынса Рәсәй төбәктәре араһында өсөнсө урынды биләй. Әлеге проектты партия вәкилдәре 2016 йылда әҙерләй, яңы йылдан ул эшләй башлай.
«Проект өс йыл дауамында эшләйәсәк, — тип хәбәр итте проект координаторы, Башҡортостан Дәүләт Йыйылышы депутаты Эльвира Айытҡолова. — Бөгөнгә муниципалитеттарҙан матди-техник базаны үҫтереүгә 41 ғариза килде. Һөҙөмтәлә программаға 2017 йылда инәсәк 34 объектты һайлап алдыҡ. Уларҙың бөтәһе лә 400 меңдән алып 2 миллион һумға тиклем субсидия аласаҡ. Республиканың 10 районы конкурста ҡатнашманы, йәл, сөнки проектҡа заявка тапшырып ҡына инеп була».
Тыңлауҙарҙа Башҡортостан Дәүләт Йыйылышының Мәғариф, мәҙәниәт, спорт һәм йәштәр сәйәсәте буйынса комитеты ҡарамағындағы Мәҙәниәт буйынса эксперт советы ағзалары ҡатнашты.
«Йылдың тап ошондай партия башланғысы менән башланып китеүе күңелле, — тип билдәләне республиканың мәҙәниәт министры Әминә Шафиҡова. — Муниципалитеттарыбыҙҙың мәҙәниәт йорттарын тәртипкә килтерергә мөмкинселектәре буласаҡ. Сөнки ауыл биләмәләрендә – улар ижтимағи тормош үҙәктәре һәм уларға һис шикһеҙ ярҙам итергә кәрәк».


text:
Башҡортостанда дөйөм сәсеү майҙаны 3,3 млн. га тәшкил итә
Быйыл Башҡортостанда сәсеү майҙаны 3,3 миллион гектар тәшкил итәсәк – 2009 йылдағынан 128 мең гектарға күберәк. Республика хужалыҡтары ике миллион гектарҙан ашыу майҙанда яҙғы сәсеү үткәрәсәк.
Иген һәм ҡуҙаҡлы иген культуралары сәсеүлектәре 3,7 процентҡа киңәйә. Ашлыҡтар 1,9 миллион гектарҙан ашыу баҫыуҙарҙы биләйәсәк.
Техник культураларға бүленгән майҙандар бер сиреккә тиерлек – 23 процентҡа арта. Дөйөм алғанда, улар 248 мең гектарҙы биләйәсәк. Шуның 65 мең гектары – шәкәр сөгөлдөрөнә, 130 меңе көнбағышҡа бүленәсәк.
Май бирә торған культуралар, картуф һәм йәшелсә майҙандары элеккесә ҡала. Был культураларҙың структураһы баҙар талаптарына ярашлы билдәләнде.
Быйыл ҡарабойҙай сәсеүлектәренә 100 мең гектарға тиклем бүленә. 50 мең гектарҙы – рапс, ике мең – соя, 1,2 мең гектарҙы етен аласаҡ.
БР Ауыл хужалығы министрлығы матбуғат хеҙмәтенән хәбәр итеүҙәренсә, быйыл кукуруз сәсеүлектәрен 90 мең гектарға тиклем киңәйтеү көтөлә. Шуның 22 мең гектарын орлоҡҡа кукуруз биләйәсәк.
Күп йыллыҡ үләндәр майҙанында юғары аҡһымлы ҡуҙаҡлы культуралар сәсеүлектәре 80 процентҡа артырға тейеш. Йәғни хужалыҡтар күберәк люцерна, галега, тумыртҡабаш (клевер), эспарцета һәм балйыйыр үләндәре сәсәсәк. Ә бер йыллыҡ үләндәр структураһында судан үләне, могар, кәрешкә һәм борсаҡ менән мал аҙығы тарыһы күберәк майҙанды биләйәсәк.
Башҡортостанда ит малсылығы әүҙем үҫешә. Шуның менән бәйле республикала сабынлыҡтарҙың һәм көтөүлектәрҙең продуктлылығын күтәреү буйынса маҡсатҡа йүнәлешле эш алып барыласаҡ.


text:
Өфө эшҡыуарҙары PUM эксперты менән осрашасаҡ
11 майҙа Өфө эшҡыуарҙар берләшмәһе PUM консультант-эксперттар ойошмаһы вәкиле — Хенк Тенбринке менән (Нидерландтар) эш осрашыуы үткәрә.
PUM - ул баҙар иҡтисады формалашып килгән илдәрҙең эшҡыуарҙарына ярҙам күрһәтеүгә тәжрибәле менеджерҙар һәм эксперттар йүнәлтеүсе ойошма. Был ойошма эксперттары үҙенең профессиональ өлкәһендә киң мәғлүмәтле һәм бизнеста бай тәжрибә туплаған кешеләр, һәм шуға күрә төрлө һорауҙар буйынса кәңәштәре менән ярҙам итә ала.
PUM-дың мәғлүмәт базаһында 4 000 самаһы эксперт иҫәпләнә, улар араһында сәнәғәт, ауыл хужалығы, сауҙа, маркетинг һәм менеджменттың һәр өлкәһенән белгестәр бар. Был иң тәүҙә юғары звено етәкселеге, директорҙар һәм компаниялар хужалары. Улар үҙ аллы һәм эштәрен эскерһеҙ башҡара, йәғни хеҙмәттәре өсөн бер ниндәй ҙә финанс бүләкләү алмай.
Беҙҙең төбәктә PUM эксперттары менән төрлө тәҡдимдәр индерелгән, атап әйткәндә, супермаркеттың сауҙа залын ойоштороуҙы яҡшыртыу, ҡунаҡхана өлкәһендә уҡытыу һәм йәмәғәтселек менән бәйләнеш булдырыу, һөт заводы продукцияһы сифатын яҡшыртыу һәм етештереүсәнлекте күтәреү, йәмәғәт туҡланыу предприятиеһында транспорт һәм логистика, киң мәғлүмәт саралары идаралығының нәтижәле структураһы һәм стратегик планы буйынса мәсьәләләрҙе хәл итеү юлдары билдәләнгән.
PUM Европала иң эре «найм буйынса бюро» булып тора, ул 30 йылдан ашыу донъяның 70 илендәге урта һәм бәләкәй предприятиелар өсөн ҡыҫҡа ваҡытҡа иҫәпләнгән проекттарға тәжрибәле эксперттар эҙләү менән шөғөлләнә. PUM-дың эше өсөн предприятиеның заявкаһы нигеҙ булып тора. PUM-дың урындағы вәкиле ҡатнашлығында предприятие консультацион ярҙам алыуға ғариза бирә. Заявканы ҡабул иткәс, Гаагалағы офис (Нидерландтар) практик тәжрибәһе һәм тәғәйен белеме булған экспертты эҙләй. Проектҡа әҙерләнгәндән һуң эксперт проект өҫтөндә берлектә эшләү өсөн билдәләнгән урынға юллана.
PUM эшмәкәрлеген Нидерландтар хөкүмәте һәм VNO-NCW эш биреүселәр ойошмаһы финанслай. Ошоноң арҡаһында ғариза биреүселәрҙең сығымы минималләштерелә. Ҡабул итеүсе яҡ проект ваҡытында эксперттың йәшәүенә генә түләй.
Ғариза яҙыу һәм PUM-дың эшләү алымдары тураһында тулыраҡ мәғлүмәтте Волга буйы төбәгендәге PUM етәксеһе Хенк Тенбринке менән үтәсәк эшлекле осрашыу барышында алырға мөмкин буласаҡ. Тенбринке әфәндене Башҡортостандағы PUM вәкиле Гөлнара Лютова оҙатып йөрөйәсәк.
Эш осрашыуы Өфө, СССР-ҙың 50 йыллығы урамы, 48/1, 3-сө ҡат, 319 аудитория адресы буйынса үткәрелә. Алдан теркәлеү мотлаҡ. Бәйләнеш өсөн телефон: (347) 241-47-44.
Сара иртәнге 10-да башлана.


text:
Фото:
Территориаль һайлау комиссиялары рәйестәрен уҡытыу тамамланды
Фото:
Башҡортостан Республикаһы Үҙәк һайлау комиссияһында территориаль һайлау комиссиялары рәйестәрен уҡытыу тамамланды. Аҙна барышында улар БР Үҙәк һайлау комиссияһының һәм БР Президенты ҡарамағындағы Башҡортостан дәүләт хеҙмәте һәм идара итеү академияһының белем биреү программаһында ҡатнашты, аҙаҡтан комплекслы тест үткәрелде.
Был категория тыңлаусыларҙы уҡытыу маҡсаты һайлау хоҡуғы һәм һайлау процесының теоретик нигеҙҙәрен үҙләштереүгә, профессиональ компетенцияны һәм күнекмәләрҙе камиллаштырыуға, идара итеү технологиялары һәм профессиональ бурыстарҙы хәл итеү алымдары өлкәһендә белемгә эйә булыуға ҡайтып ҡала. Уҡытыу программаһына территориаль һайлау комиссиялары эшмәкәрлеген хоҡуҡи һәм ойоштороу яғынан тәьмин итеү ҙә инде.
Һәр белем биреү циклы фекер уртаҡлашыу менән тамамланды, унда республика Үҙәк һайлау комиссияһы рәйесе вазифаһын башҡарыусы Нәүфәл Янбухтин, Үҙәк һайлау комиссияһы секретары Елена Родина, БР Үҙәк һайлау комиссияһы аппараты хеҙмәткәрҙәре һәм башҡалар ҡатнашты. Шулай итеп, асыҡ профессиональ диалог режимында уҡытыуҙа ҡатнашыусылар алған белемдәрен нығытты һәм республика Үҙәк һайлау комиссияһы майҙанында коммуникатив оҫталығын арттырҙы.
Уҡытыу тамамланғас, территориаль һайлау комиссиялары рәйестәре ярашлы сертификаттар алды.


text:
Алдағы ял көндәрендә Башҡортостанда көндәрҙең йылыныуы көтөлә
Шәмбе, 4 декабрҙә, Башҡортостан территорияһына йылы фронт үтеп инәсәк. Ошоноң арҡаһында һауа температураһының күтәрелеүе көтөлә. Был турала «Башинформ» агентлығына Башгидрометтың баш синоптигы Анна Козаева хәбәр итте.
— Шәмбе көндөҙ республика буйынса 9-14 градус һалҡын буласаҡ, — тине ул. – Йәкшәмбегә ҡарай төндә көслө ҡар яуыуы көтөлә. Юлдарға көрт һалыуы ихтимал, иртәнге сәғәттәрҙә хәрәкәт ауырлашасаҡ. Айырым райондарҙа боҙлауыҡ буласаҡ.
Йәкшәмбе, 5 декабрҙә, һауа температураһы бер-алты градус нулдән түбән буласаҡ.


text:
Торлаҡты сафҡа индереү буйынса Өфө районы алдынғылыҡҡа сыҡты
Ағымдағы йылдың тәүге һигеҙ айы йомғаҡтары буйынса Өфө районы яңы торлаҡ төҙөү буйынса Башҡортостан муниципалитеттары араһында алдынғылыҡҡа сыҡты. Бында мең кешегә иҫәптә 900-өшәр квадрат метр торлаҡ сафҡа индерелгән. Сағыштырыу өсөн, ошо уҡ ваҡыт эсендә Өфөлә мең кешегә иҫәптә ни 300 квадрат метр торлаҡ төҙөлгән. Был хаҡта Өфө хакимиәтендә үткән оператив кәңәшмәлә ҡала башлығы Павел Качкаев хәбәр итте.
— Өфө районында башлыса Өфө халҡы төҙөүен дә иғтибарға алырға кәрәк, әлбиттә, — тип билдәләне Павел Качкаев. – Улар Өфө районында 80% самаһы торлаҡ төҙөгән. Шулай итеп, иң яҡын күршеләребеҙгә ярҙам итәбеҙ булып сыға.
Йәнә Павел Качкаев хәбәр итеүенсә, Өфөнөң үҙендә быйыл аҙ ҡатлы торлаҡты күпкә әҙерәк төҙөй башлағандар – 47% самаһы. Уның ҡарауы сафҡа индерелгән күп ҡатлы йорттар иҫәбе артҡан.


text:
Тотороҡло иҡтисад үҫешенә сығыу юлы оҙайлы
Бөгөн БР Дәүләт Йыйылышы Йортонда үткәрелгән "Башҡортостан Республикаһының 2008 йылдағы сәнәғәт, агросәнәғәт комплексы, төҙөлөш, транспорт, элемтә һәм социаль өлкәләге эш һөҙөмтәләре һәм 2009 йылға бурыстар тураһында" көн тәртибе менән Башҡортостан Республикаһы Хөкүмәтенең киңәйтелгән ултырышында Башҡортостан Республикаһы Президенты Мортаза Рәхимов сығыш яһаны. Түбәндә ҡыҫҡаса уның сығышын бирәбеҙ:
"Ултырышта ҡатнашыусы хөрмәтле иптәштәр!
2008 йылда бөтә донъя көрсөгөнөң кире йоғонтоһона ҡарамаҫтан, республикабыҙҙағы социаль-иҡтисади хәлгә бынан алдағы осорҙа өлгәшелгән ыңғай тенденцияларҙың һаҡланыуы һәм көсәйеүе хас булды. Социаль-иҡтисади үҫеш кимәле буйынcа республикабыҙ ил төбәктәре араһында алдынғы позицияны ышаныслы һаҡлай. Тәғәйен һөҙөмтәләр Хөкүмәт отчетында биреләсәк.
Ҡыҙғанысҡа ҡаршы, донъя финанс көрсөгө Рәсәй иҡтисадының бөгөнгө торошон билдәләй. Ул күп кенә проблемаларҙы яҡтыртты. Иң элек, конкуренция мөхитенең йомшаҡ булыуы, производство фондтарының туҙыуы, технология һәм хеҙмәт етештереүсәнлеге кимәленең түбән булыуы. Килеп тыуған хәл байтаҡ етди ҡыйынлыҡтар тыуҙыра, һәм беҙҙән хәл иткес, ҡыйыу саралар күреү талап ителә. Ғөмүмән, алда — элекке тотороҡло үҫеш һыҙығына сығыу юлы оҙайлы, хатта бер нисә йылға һуҙылыуы ихтимал.
Республика Хөкүмәте, министрлыҡтар һәм ведомстволар, предприятиелар һәм ойошмалар етәкселәре, муниципаль һәм ҡала берәмектәре башлыҡтары алдында был ҡатмарлы хәлдә үҙ-ара бәйле өс төп бурыс тора: беренсеһе — иҡтисадыбыҙҙың тотороҡлолоғон тәьмин итеү; икенсеһе — социаль йөкләмәләрҙең үтәлешен тәьмин итеү; өсөнсөһө — яңы социаль-иҡтисади үҫеш моделен булдырыу.
Мортаза Рәхимов, беренсе сиратта, урындағы тауар етештереүселәрҙе яҡлауға, республика сауҙа селтәрҙәренә уларҙы үткәреүҙе тәьмин итеүгә, ауыл хужалығы йәрминкәләре үткәреүҙе дауам итеүгә, республиканың дәүләт һәм муниципаль заказдарына урында етештерелгән продукцияны сығарыуҙы артабан киңәйтеүгә иғтибар бирергә саҡырҙы.
Көрсөккә ҡаршы көрәште халыҡтың тормош кимәлен насарайтыу иҫәбенә алып барыуға юл ҡуйырға ярамай. Бөгөн был йүнәлештәге эш, кешелек капиталына инвестициялар — ул киләсәк үҫеш капиталын тәьмин итеү. Эшһеҙлеккә ҡаршы көрәштә йәмәғәт эштәренә төп өмөт бағларға ярамай. Хәҙерге шарттарҙа төрлө белем биреү программалары, кадрҙарҙы ҡайтанан әҙерләү киңерәк файҙаланылырға тейеш.
Көрсөк шарттарында халыҡты өҫтәмә эш урыны менән тәьмин итеүсе, ғаиләгә өҫтәмә табыш һәм бюджетҡа керем биреүсе бәләкәй бизнесты һаҡларға һәм яҡларға кәрәк. Бәләкәй һәм урта эшҡыуарлыҡ үҫешен тотҡарлаусы барьерҙар мотлаҡ бөтөрөлөргә тейеш.
Дөйөм алғанда, бөтә власть тармаҡтарының ойошоп эшләүе, министрлыҡтар, ведомстволар, предприятиелар, ойошмалар етәкселәренең компетентлы позицияһы үтә лә мөһим. Ҡануниәтселәр Советының күптән түгел үткәрелгән ултырышында ил Президенты Дмитрий Анатольевич Медведев "...көрсөк йомшаҡ, компетентһыҙ етәкселәрҙең яуапһыҙлығын асыҡланы. Бындай етәкселәрҙән арынырға кәрәк" тип айырып билдәләне.
Уҙған йылдарҙа республикала етди нигеҙ, ныҡлы базис булдырылды, был беҙгә хәҙерге ҡатмарлы хәлде ышаныслы контролдә тоторға ярҙам итә. Былтырғы йылға йомғаҡ яһау, хәлде объектив баһалау һәм тәрән анализлау, стратегик һәм тактик бурыстар ҡуйыу хәлдең тотороҡлолоғон нығытыуға, республиканың социаль-иҡтисади үҫеш потенциалын арттырыуға булышлыҡ итер, тип ышанам.
Беҙ бөтә ҡаршылыҡтарҙы намыҫ менән йырып сығырға һәм Башҡортостандың тотороҡло үҫешен, лайыҡлы тормош кимәлен тәьмин итергә бурыслыбыҙ, тине Президент.


text:
Октябрьскийҙа «Китап менән – изге юлға!» гала-концерты үтте
Октябрьский ҡалаһы ҡала округы хакимиәтенең мәҙәниәт һәм мәғариф бүлеге, шулай уҡ Үҙәкләштерелгән китапханалар системаһы менән ойошторолған «Балалар китабы аҙналығы» сиктәрендә ҡаланың Мәҙәниәт йортонда «Китап менән – изге юлға!» гала-концерты үтте. Был матур байрамда ҡаланың художестволы коллективтары сығыш яһаны, номинацияларҙа һәм ижади бәйгеләрҙә еңеүселәр тәбрикләнде.
Сәхнәгә «Китап уҡыу буйынса лидер», «Китап менән бергә үҫешәбеҙ!», «Тере классика», «Ижад донъяһында», «Ғаиләм менән китап уҡыйбыҙ», «Китапханаларҙың иң яҡшы дуҫы» номинацияларында еңеүсе балалар күтәрелде. Уларға иҫтәлеккә китаптар тапшырылды. Алып барыусылар байрамда ҡатнашыусылар өсөн төрлө уйындар ҙа үткәрҙе, уларҙың балалар әҙәбиәте һәм фольклор буйынса белемен тикшерҙе. Сара Октябрьский ҡалаһының билдәле ижади коллективтарының сағыу концерт номерҙары менән тамамланды.


text:
Президент республиканың төньяҡ-көнсығыш райондарында йөрөп ҡайтты
Башҡортостан Республикаһы Президенты Мортаза Рәхимов 27 июндә республиканың төньяҡ-көнсығыш райондарына эш сәфәре менән сыҡты. Төбәк башлығы Салауат, Ҡыйғы һәм Балаҡатай райондарының социаль-иҡтисади хәле менән танышты, ҡайһы бер социаль объекттарҙы асыу тантанаһында ҡатнашты.
Салауат районының Мөрсәлим ауылында участка дауаханаһы капиталь ремонттан һуң асылды. Капиталь ремонтҡа 17 миллион һум самаһы аҡса бүленде. Дауалау учреждениеһында демонтаж эштәре үткәрелде, стена конструкциялары көсәйтелде, йылытыу, вентиляция, электр яҡтыртыу, һыу үткәргес һәм канализация ҡайтанан эшләнде, янғын сигнализацияһы, телефон элемтәһе үткәрелде.
Президент ауыл халҡын был мөһим ваҡиға менән ҡотланы, төҙөүселәргә һәм был мөһим социаль объектты капиталь ремонтлауҙа әүҙем ҡатнашыусыларҙың барыһына ла рәхмәт белдерҙе.
Бында республика башлығы урта дөйөм белем биреү мәктәбенә төкәтмә төҙөү барышы менән дә танышты.
Ҡыйғы районы үҙәге — Үрге Ҡыйғы ауылында был көндө үҙәк район дауаханаһы хирургия корпусының яңы бинаһы асылды. Уны асыу тантанаһында Мортаза Рәхимов ҡатнашты.
Яңы хирургия корпусында 50 койкалыҡ бала табыу йорто ла урынлашҡан. Дауалау учреждениеһының дөйөм майҙаны 3000 квадрат метрҙан ашып китте. Объекттың смета хаҡы 71 миллион һум тәшкил итте. Ҡорамалдар һәм йыһаздар һатып алыуға тағы 13 миллион һумдан ашыу аҡса тотонолдо.
Балаҡатай районының Ямаш ауылында IХ Төбәк-ара урыҫ йыры һәм таҡмаҡтары байрамы ҙур Гала-концерт менән тамамланды. Был йыр ярышында ҡатнашыусыларҙы һәм тамашасыларҙы Башҡортостан Республикаһы Президенты Мортаза Рәхимов тәбрикләне.
— Республикабыҙ — 100-ҙән ашыу милләт кешеләренең тыуған йорто. Бында төрки, славян һәм фин-уғыр этностарының борондан килгән тамырҙары үҙ-ара тығыҙ бәйләнгән. Һәм беҙ башҡорт, урыҫ, татар, мари, сыуаш, удмурт һәм Башҡортостанда йәшәүсе башҡа халыҡтарҙың традицион ижады үҫешһен һәм байыһын өсөн мөмкин булғандың барыһын да эшләйбеҙ, — тине Мортаза Ғөбәйҙулла улы.
Ошо уҡ көндө Балаҡатай районының Билән ауылында яңы социаль-мәҙәни үҙәк асылды. Был мөһим ваҡиға менән ауыл халҡын республика Президенты Мортаза Рәхимов ҡотланы.
Ике ҡатлы бинала 200 урынлыҡ клуб, 160 уҡыусыға иҫәпләнгән мәктәп, хакимиәт, шулай уҡ түңәрәктәр, уйын һәм артистар өсөн бүлмәләр урынлашҡан. Ошонда уҡ уҡыусылар һәм ауыл халҡы өсөн китапханаға ла урын бүленгән. Үҙәк төҙөлөшөндә 68 миллион һум самаһы аҡса үҙләштерелгән. Мәктәптең элекке ике ҡатлы бинаһында инженер системаһын тулыһынса алмаштырып реконструкция үткәрергә ҡарар ителгән.


text:
Өфө прокуратураһы ҡаланың иң мөһим наградаларының береһенә лайыҡ булды
Өфө Прокуратураһы коллективы һөнәри байрамдары менән бәйле ҡаланың иң мөһим наградаларының береһе – ҡала Советының стенаға эленә торған миҙалы менән бүләкләнде. Бөгөн тантаналы шарттарҙа Өфө хакимиәтендә ҡала Советы рәйесе Ирек Ниғмәтуллин миҙалды Өфө прокуроры Рәмил Хәкимовҡа тапшырҙы.
— Был награда – Өфө Прокуратураһы коллективының ҡалабыҙҙың имен үҫешенә индергән баһалап бөткөһөҙ өлөшөн таныу ул, — тине Ирек Ниғмәтуллин. – Стенаға эленә торған миҙал менән йылына ике-өс ойошма коллективы ғына наградланыуы ла уның дәрәжәһен иҫбатлай.
Илебеҙҙә прокуратура органдары тарихы 1722 йылдан башлана. Ә Өфөлә прокуратура тәүге тапҡыр 1865 йылда ойошторола. Ирек Ниғмәтуллин әйтеүенсә, бөгөн Өфөлә прокуратура органдары енәйәтселеккә, коррупцияға, терроризмға ҡаршы көрәшкә тос өлөш индереп кенә ҡалмай, ҡабул ителгән ҡануниәт акттарын аңлатыу һәм хоҡуҡи төҙәтеү планында ҡала депутаттары менән тығыҙ хеҙмәттәшлек итә.


text:
«Арҡайым» авиакомпанияһы даими рейстар яһай башлай
11 июлдән «Арҡайым» милли авиакомпанияһы эске һәм төбәк авиалинияларында даими рейстар яһай башлай. Улар Чехияла етештерелгән уңайлы L-410 UVP-Е20 самолетында «Өфө» аэропортынан башҡарыласаҡ.
«Өфө» халыҡ-ара аэропорты» асыҡ акционерҙар йәмғиәтенең матбуғат хеҙмәтенән хәбәр итеүҙәренсә, «Өфө — Сибай – Өфө» маршруты буйынса рейстар 11 июлдән аҙнаһына өс тапҡыр башҡарыласаҡ. Шишәмбе, йома, йәкшәмбелә самолет Өфөнән 19.30 сәғәттә һауаға күтәреләсәк, ә Сибайҙан - дүшәмбе, шаршамбы һәм шәмбелә сәғәт 07.10-да.
Төбәк осоштары 13 июлдә «Өфө — Екатеринбург – Өфө» маршрутынан башлана. Рейстар йышлығы — аҙнаһына өс тапҡыр. Өфөнән ул шишәмбе, кесаҙна, йомала сәғәт 07.10-да юлланасаҡ. Екатеринбургтан кирегә осоу ваҡыты ошо уҡ көндәрҙә сәғәт 17.30-ҙа.
19 июлдән башлап Өфөнән Түбәнге Новгородҡа ла аҙнаһына өс тапҡыр осорға мөмкин буласаҡ. Өфөнән самолет сәғәт 07.40-та дүшәмбе, шишәмбе, йомала оса. Ә ошо уҡ көндәрҙә кискеһен, сәғәт 18.00-дә, самолет кирегә юлланасаҡ.
Хәтерегеҙгә төшөрәбеҙ, «Арҡайым» («AIRкаим») милли авиакомпанияһы Башҡортостан Президентының «2009-2020 йылдарҙа Башҡортостан Республикаһы территорияһында һауа транспорты үҫеше» республика маҡсатлы программаһы тураһында» Указын үтәү маҡсатында ойошторолған. Авиакомпания исеме тарихи Башҡортостан биләмәһендә урынлашҡан Көньяҡ Уралдың боронғо цивилизацияһы атамаһынан алынған. Логотип нигеҙендә нығытмалы Арҡайым ҡалаһының ике рәт ҡулсаға оҡшаған схемаһы ята.
Тәүге тапҡыр «Арҡайым» авиакомпанияһы логотибы төшөрөлгән самолет быйылғы йылдың 10 июнендә Сибайға техник рейс яһаны.


text:
Рөстәм Хәмитов: «Өфө моторҙар эшләү берекмәһе илебеҙҙә двигателдәр эшләү тармағының флагманы булып тора»Фото: Андрей Старостин
Рөстәм Хәмитов: «Өфө моторҙар эшләү берекмәһе илебеҙҙә двигателдәр эшләү тармағының флагманы булып тора»
Рөстәм Хәмитов: «Өфө моторҙар эшләү берекмәһе илебеҙҙә двигателдәр эшләү тармағының флагманы булып тора»Фото: Андрей Старостин
ӨФӨ, 2015 йыл, 16 июль. /«Башинформ» мәғлүмәт агентлығы, Илья Спиридонов/.
16 июлдә Өфөлә Башҡортостан Башлығы Рөстәм Хәмитов «Өфө моторҙар эшләү берекмәһе» асыҡ акционерҙар йәмғиәте коллективын предприятие ойошторолоуҙың 90 йыллығы менән ҡотланы. Мотор эшләүселәрҙең мәҙәниәт һарайында Өфө моторҙар эшләү берекмәһенең юбилейына арналған тантаналы йыйылыш булды.
– Өфө моторҙар эшләү берекмәһе республика иҡтисады өсөн терәк предприятиеларҙың береһе, Рәсәйҙән ситтә лә билдәле булған сәнәғәт бренды, двигателдәр эшләү тармағының флагманы булып тора, – тине Рөстәм Хәмитов. – Бөгөнгө байрам минең өсөн бик ҡәҙерле. Өфө моторҙар эшләү берекмәһе – хеҙмәт кенәгәмдәге тәүге яҙыу. Ҡырҡ йыл самаһы элек мастер ярҙамсыһы, һуңынан алтынсы цехта мастер булып эшләнем. Ул йылдарҙы әле лә иҫкә алам. Шул ваҡытта минең менән бергә эшләгән, ярҙам иткән кешеләргә рәхмәтлемен. Эште сифатлы, намыҫлы башҡарыу Өфө мотор эшләүселәре өсөн иң мөһиме ине. Артабан да мин ошо принципҡа таянырға тырыштым.
Республика Башлығы Өфө моторҙар эшләү берекмәһенә баш ҡалала үткән ШОС һәм БРИКС саммиттарына әҙерләнеүҙә ҡатнашҡаны өсөн рәхмәт әйтте. Матбуғат үҙәгендә ҡуйылған АЛ-31ФП двигателенең макеты бөтә ҡунаҡтарҙың иғтибарын үҙенә йәлеп итте, тип билдәләне ул.
Рөстәм Хәмитов берекмәнең республиканың сәнәғәт ҡеүәтен үҫтереүгә ҙур өлөш индереүен билдәләне, предприятиеның үҫеш мөмкинлектәре хаҡында һөйләне һәм етештереү алдынғыларына Башҡортостандың дәүләт наградаларын тапшырҙы.
Иҫегеҙгә төшөрәбеҙ, 1925 йылдың 17 июлендә нигеҙ һалынған «Өфө моторҙар эшләү берекмәһе» асыҡ акционерҙар йәмғиәте – Рәсәйҙә авиация двигателдәрен етештереүсе иң ҙур берекмә. Предприятиела 20 меңдән ашыу кеше эшләй.
Сығыштың тулы стенограммаһы һәм бүләкләнеүселәрҙең исемлеге республика Башлығының рәсми сайтында баҫылған.


text:
БР халыҡтары ассамблеяһы Милләт-ара татыулыҡты нығытыу йылы иғлан ителеүҙе хуплай
— Беҙҙеке кеүек күп милләтле дәүләттә милләт-ара мөнәсәбәттәр менән даими шөғөлләнергә кәрәк, — тип билдәләне БР халыҡтары ассамблеяһы рәйесе, Башҡорт дәүләт университеты ректоры Әхәт Мостафин Башҡортостанда Милләт-ара татыулыҡты нығытыу йылы иғлан ителеүгә аңлатма биреп. – Башҡортостан Республикаһы, бөтөн Рәсәй кеүек үк, күп милләтле төбәк. Шуға күрә лә республика етәкселеге лә, йәмәғәт ойошмалары ла милләт-ара мөнәсәбәттәр, был өлкәләге билдәле бер проблемаларҙы бөтөрөү менән һәр ваҡыт шөғөлләнде һәм шөғөлләнә.
Әхәт Мостафин республика етәкселегенең милли йәмәғәт ойошмалары вәкилдәре менән даими осрашыу кәрәклеген билдәләне.
— Бындай осрашыуҙар властар менән йәмәғәт берләшмәләре араһындағы мөнәсәбәттәрҙе ябайлаштыра, ни тиклем йышыраҡ осрашһаҡ, ҡаршылыҡтар һәм проблемалар шул тиклем аҙыраҡ буласаҡ, — тип билдәләне ул. – Мәҫәлән, был кәңәшмәлә күптән хәл ителмәгән бер нисә мәсьәлә бер юлы хәл ителде. Республика халыҡтарының мәнфәғәттәрен сағылдырыусы булып торған Башҡортостан халыҡтары ассамблеяһы Башҡортостанда Милләт-ара татыулыҡты нығытыу йылын иғлан итеүҙе хуплай. Беҙ республика халыҡтары араһында дуҫлыҡты һәм татыулыҡты нығытыу буйынса үҙебеҙҙең саралар планын тәҡдим итәсәкбеҙ һәм уны тормошҡа ашырыуҙа әүҙем ҡатнашасаҡбыҙ.


text:
Башҡортостанда 2013 йылдың июленә тиклем капиталь ремонт үткәреү өсөн төбәк операторы булдырыласаҡФото: Андрей Старостин
Башҡортостанда 2013 йылдың июленә тиклем капиталь ремонт үткәреү өсөн төбәк операторы булдырыласаҡ
Башҡортостанда 2013 йылдың июленә тиклем капиталь ремонт үткәреү өсөн төбәк операторы булдырыласаҡФото: Андрей Старостин
18 апрелдә Башҡортостан Президенты Рөстәм Хәмитов республика Хөкүмәте Президиумының сираттағы ултырышын үткәрҙе. Унда күп фатирлы йорттарға капиталь ремонт үткәреү буйынса төбәк системаһын булдырыу мәсьәләһе тикшерелде.
Төбәк операторы 2013 йылдың июленә тиклем булдырыласаҡ, унда фатир хужаларынан ремонт үткәреү өсөн аҡса ҡабул ителәсәк. Был хаҡта БР Хөкүмәте Президиумы ултырышында төбәктең торлаҡ-коммуналь хужалыҡ министры Сергей Афонин хәбәр итте.
РФ субъекттарында ремонт үткәреүҙе финанслау буйынса һөҙөмтәле һәм тотороҡло механизмдар булдырыу өсөн күп фатирлы йорттарға капиталь ремонт үткәреүҙе финанслау йәһәтенән Торлаҡ кодексына үҙгәрештәр индерелде. Уларға ярашлы, фатир хужалары капиталь ремонт үткәреүгә ай һайын аҡса күсерергә, ә төбәк операторы капиталь ремонт үткәрергә бурыслы.
Төбәк операторы РФ субъекты тарафынан юридик шәхес сифатында булдырыла. Шуны ла билдәләп үтергә кәрәк, оператор иҫәбенә күсерелгән барлыҡ аҡсалар тик капиталь ремонт үткәреүгә тотонолорға тейеш. Взнос күләме БР Хөкүмәте менән федераль методика нигеҙендә билдәләнәсәк. Алдан иҫәпләүҙәр буйынса, ул айына бер квадрат метр торлаҡ өсөн 5 һум тәшкил итәсәк. Авария хәлендәге, һүтелергә тейешле йәки реконструкция үткәреүҙе талап иткән йорт хужалары взнос түләүҙән бушатыла.
Сергей Афонин билдәләүенсә, барлыҡ күп фатирлы йорттарға ваҡытында капиталь ремонт үткәреү өсөн республикала 2014 йылдың 1 ғинуарына тиклем ремонт үткәреү буйынса төбәк программаһын ҡабул итеү зарур, унда барлыҡ күп фатирлы йорттар индерелергә һәм ремонт буйынса эш күләме билдәләнергә тейеш.
Рөстәм Хәмитов тәҡдим ителгән башланғыстарҙы тағы ла бер тапҡыр иғтибар менән тикшереүҙе талап итте.


text:
Константин Толкачев: «Власть асыҡлығы принцибына таянып эш итәбеҙ»
19 октябрҙә Өфөлә Башҡортостандың Дәүләт Йыйылышы – Ҡоролтай рәйесенең республиканың ижтимағи-сәйәси баҫмалары етәкселәре менән осрашыуы үтте. Сарала «Башҡортостан» гәзитенең баш мөхәррире Нияз Сәлимов, «Республика Башкортостан» гәзитенең баш мөхәррире вазифаһын ваҡытлыса башҡарыусы Эльза Хорева, «Кызыл таң» гәзитенең баш мөхәррире Фаил Фәтхетдинов ҡатнашты. Был хаҡта республика парламентының матбуғат хеҙмәте хәбәр итте.
Сараны асып, парламент спикеры Константин Толкачев бындай сараларҙы йышыраҡ үткәреү кәрәклеген билдәләне.
— Артабан үҙ-ара килешеп эш итеү юлдарын тикшерергә, һеҙҙән тәҡдимдәр ишетергә теләр инек, — тине Константин Толкачев. — Әлеге ваҡытта закон проекттары буйынса ла, республиканың Дәүләт Йыйылышы – Ҡоролтай сайты, блог һәм башҡа мәғлүмәт саралары аша халыҡтан килгән һорауҙар буйынса ла парламентта әүҙем эш алып барыла. Ҡыҙғанысҡа ҡаршы, күпселек осраҡта халыҡ үҙ хоҡуҡтарын белмәй һәм уларҙы яҡлай ҙа алмай. Был аңлатыу эшен бергә алып барырға тейешбеҙ.
Осрашыуҙа яҡтар парламент эшмәкәрлеген яҡтыртыу буйынса башҡараһы эштәр хаҡында фекер алышты, уның эшмәкәрлеге тәү сиратта уҡыусыға ҡыҙыҡ булырға тейеш. Спикер социаль йәһәттән мөһим закондарҙы халыҡҡа тиҙ арала еткереү кәрәклеге хаҡында әйтте.
— Һәр баҫма уҡыусыларына, гәзит концепцияһына, редакция алып барған сәйәсәткә ҡарап үҙ эшен ҡорорға тейеш, — тине Константин Толкачев. – Публикациялар уҡыусыға йүнәлтелгән булырға тейеш. Беҙ власть асыҡлығы принцибына таянып эшләйбеҙ. Беҙҙең эшмәкәрлеккә ҡағылышлы бөтә һорауҙарға ла аңлатмалар һәм комментарийҙар бирергә әҙербеҙ.


text:
23 февраль
23 февраль — григориан стиле буйынса йылдың 54-се көнө. Йыл аҙағына тиклем 311 көн ҡала (кәбисә йылында 312).
Йөкмәткеһе
Байрамдар[үҙгәртергә | вики-тексты үҙгәртергә]
Тарихи ваҡиғалар[үҙгәртергә | вики-тексты үҙгәртергә]
- 1893 — Рудольф Дизель дизель ҡоролмаһына патент ала.
- 1943 — Советтар Союзы геройы Александр Матросов батырҙарса һәләк була.
- 1944 — Сталин Чечен-Ингуш Автономиялы Республикаһын юҡ итә. Чечен һәм ингуштар Урта Азияға депортациялана.
Был көндө тыуғандар[үҙгәртергә | вики-тексты үҙгәртергә]
- 1907 — Амантаев Ғабдулла Сәхипгәрәй улы, башҡорт балалар яҙыусыһы.
- 1928 — Әнғәм Ҡасим улы Атнабаев, Башҡортостандың халыҡ шағиры.
Был көндө үлгәндәр[үҙгәртергә | вики-тексты үҙгәртергә]
- 1943 — Шайморатов Миңлеғәле Минһажетдин улы, генерал-майор, Башҡортостандың халыҡ геройы, граждандар һәм Бөйөк Ватан һуғышы ҡаһарманы, атаҡлы 112-се (һуңынан 16-сы Чернигов гвардия) Башҡорт кавалерия дивизияһы командиры.
- 1945 — Алексей Николаевич Толстой, яҙыусы.


text:
Фото:
«Цицерон» телмәр оҫталығы конкурсы аҙағына яҡынлашты
Фото:
«Цицерон» Республика телмәр оҫталығы конкурсында ҡатнашыусыларҙың һигеҙе финалға сыҡты. Финал ярыштары "Башҡортостан" телерадиокомпанияһы дәүләт унитар предприятиеһында бара.
Еңеүгә дәғүселәр араһында – Өфө, Нефтекама, Салауат ҡалалары һәм Әбйәлил районы вәкилдәре. Финалда уларға дүрт конкурста үҙҙәрен күрһәтергә кәрәк. Беренсеһе Башҡортостан тарихы һәм мәҙәниәте буйынса белемдәрен тикшереүгә ҡорола, икенсеһе йәштәр сәйәсәте буйынса викторина формаһында үтәсәк. Өсөнсө конкурста ҡатнашыусыларға ниндәй ҙә булһа башҡорт мәҡәлен үҙеңсә аңлатырға, ундағы һығымтаның дөрөҫлөгөн нигеҙләргә, йә булмаһа уны кире ҡағырға тәҡдим ителәсәк.
Финалдың «К барьеру» телепрограммаһы өлгөһөндә үтәсәк дүртенсе этабы көсөргәнешле һәм ҡыҙыҡлы булмаҡсы. Ҡатнашыусыларға тәҡдим ителгән раҫлауҙы бер ниндәй әҙерлекһеҙ иҫбатларға йәки кире ҡағырға тура киләсәк
«Цицерон» конкурсының "Восход" ял базаһында үткән бынан алдағы этаптарында республикабыҙҙың төрлө мөйөштәренән 70-тән ашыу кеше ҡатнашты. Улар араһында – студенттар, аспиранттар, эшсе йәштәр. Был сара, үҙҙәре әйтеүенсә, уларҙың хәтерендә оҙаҡҡа ҡаласаҡ. Бында улар үҙ эрудицияларын күрһәтеү генә түгел, тормошта кәрәк буласаҡ мөһим тәжрибә лә тупланы.


text:
Башҡортостан буйлап фототурҙа ШОС һәм БРИКС илдәре фоторәссамдары ҡатнашасаҡ
Башҡортостанда «Тәбиғәт. Кеше. Мәҙәниәт-2013» халыҡ-ара акцияһы һәм «Беҙ һинең балаларың, Ер-Әсә» фотофестивале үтәсәк. Был саралар байтаҡ илдәр халыҡтарына Башҡортостан менән танышырға мөмкинлек бирәсәк. Республика буйлап бер аҙналыҡ фототурҙа ШОС һәм БРИКС илдәренән, шулай уҡ Төркиә һәм Италиянан фоторәссамдар ҡатнашасаҡ.
5-12 июндә акцияла ҡатнашыусылар Башҡортостандың ҡала һәм райондары буйлап йөрөйәсәк, аҙаҡ фотоһүрәттәрҙе киң мәғлүмәт сараларында баҫтырасаҡ, күргәҙмәләрҙә тәҡдим итәсәк. Маршрут Өфө, Салауат, Стәрлетамаҡ ҡалалары, Ғафури, Ҡырмыҫҡалы, Көйөргәҙе, Күгәрсен, Федоровка, Стәрлебаш райондары буйлап үтәсәк.
Шулай уҡ ҡунаҡтарҙың эштәре БР Милли музейында һәм Өфө дәүләт иҡтисад һәм сервис университетының «Академия» галереяһында тәҡдим ителәсәк. Был майҙансыҡтарҙа 5 июндә акцияла ҡатнашыусыларҙың алты шәхси күргәҙмәһе асыласаҡ. Шул уҡ көндө 11.00 сәғәттә «Башинформ» агентлығында сит ил фоторәссамдары һәм проект кураторҙары менән матбуғат конференцияһы ойоштороласаҡ.
Акцияны ойоштороусылар булып БР Мәҙәниәт министрлығы, РФ Фоторәссамдар союзы, Башҡортостандың Рәсәй Президенты янындағы Тулы хоҡуҡлы вәкиллеге сығыш яһай.


text:
Күгәрсен районында балалар дарыны тоҡандырғанда аяҡ-ҡулдарын яндырған
Нуҡай ауылынан алты һәм туғыҙ йәшлек малайҙар көслө тән бешеүҙәре алған. Ғәҙәттән тыш хәлгә ут менән шаярыу сәбәпсе булған. Шишәмбе көндө кисен балалар урамда уйнай һәм хужалары өйҙә булмаған, ҡарауһыҙ ҡалған йортҡа инә. Балалар унда дары таба һәм уны иҙәндә яғырға ҡарар итә.
— Дары гөлт итеп тоҡана, балаларҙың бите, аяҡ-ҡулдары яна. Улар ата-әсәләренә йүгерә, ололар тиҙ ярҙам саҡыра. Медиктар икенсе, өсөнсө дәрәжәләге тән бешеүҙәрен теркәгән. Балалар дауаханаға урынлаштырылған. Дарыға ут төрткәндән һуң янғын булмаған, — тип хәбәр итте Рәсәй Ғәҙәттән тыш хәлдәр министрлығының БР буйынса Баш идаралығы матбуғат хеҙмәте хеҙмәткәре Марат Борханов.


text:
ӨДАТУ-ла халыҡ-ара конференция асылды
Өфө дәүләт авиация-техник университетында "Симметриялар һәм дифференциаль, интеграль-дифференциаль тигеҙләмәләрҙе аныҡ сисеү" MOGRAN-13 халыҡ-ара конференцияһы асылды.
Рәсәй, Швеция, Төркиә, Иран, Германия һәм Румынияның төп ғалимдары математик моделләү проблемаларына төркөм анализының математик ысулдары һәм ҡушымталары өлкәһендә яңы идеяларҙы тикшерәсәк.
Бындай юғары кимәлдәге ғилми конференцияны Өфөлә үткәреү ғалимдарыбыҙҙың фундаменталь математик тикшеренеүҙәр өлкәһендә статусы юғары булыуын иҫбатлай.


text:
Стәрлетамаҡта Башҡортостан эшҡыуарҙары форумы үтәсәк
11 ноябрҙән 13-өнә тиклем Стәрлетамаҡта «Башҡортостан Республикаһында эшҡыуарлыҡ көндәре» асыҡ форумы үтәсәк. Ҡала Мәҙәниәт һарайында республиканың көньяҡ төбәге бизнес-берләшмәһе вәкилдәре йыйыласаҡ.
Форумды ойоштороусылар – Стәрлетамаҡ ҡалаһы ҡала округы хакимиәте, БР Эшҡыуарлыҡ һәм туризм буйынса дәүләт комитеты, БР Сауҙа һәм ҡулланыусыларҙың хоҡуҡтарын яҡлау буйынса дәүләт комитеты, БР Дәүләт заказдарын урынлаштырыу буйынса дәүләт комитеты, БР Эшҡыуарлыҡ ойошмалары ассоциацияһы, «Стәрлетамаҡ эшҡыуарҙары ассоциацияһы» Коммерция булмаған ойошмаһы, Башҡортостан күргәҙмәләр компанияһы.
Форум ҡуйған бурыстар һәм маҡсаттар араһында — Башҡортостанда эшҡыуарлыҡ әүҙемлеген стимуллаштырыу, бизнес-контакттарҙы нығытыу, тәжрибә уртаҡлашыу, мода индустрияһын үҫтереү, ижади йәштәрҙе, һәләтле белгестәрҙе асыҡлау һәм дәртләндереү.
Асыҡ форум сиктәрендә банк һәм страховка ойошмалары, бизнес предприятиелары һәм ойошмалары күргәҙмәләре эшләйәсәк, түңәрәк өҫтәлдәр, ғилми-ғәмәли конференция, дискуссия майҙансығы, тәжрибә уртаҡлашыу һәм бәйләнештәрҙе нығытыуҙың башҡа формалары ойоштороласаҡ.
Бынан тыш, «Көҙгө вернисаж» Асыҡ мода, матурлыҡ һәм сәләмәтлек фестивале һәм «Ҡатын-ҡыҙ — йыл директоры» XIV Бөтә Рәсәй конкурсының төбәк этабын үткәреү планлаштырылған.
Бөтә саралар 12 ноябрҙә «Башҡортостан Республикаһында эшҡыуарлыҡты дәүләт яҡлауы» темаһы менән берләштереләсәк. Йома кис гала-концерт ойоштороласаҡ, конкурстар еңеүселәрен наградлау тантанаһы үткәреләсәк.
13 ноябрҙә, шәмбе көнө, БР Эшҡыуарлыҡ ойошмалары Ассоциацияһы Советының күсмә киңәйтелгән ултырышы үткәреләсәк.


text:
«Кроношпан» заводы төҙөлөшө тураһындағы мәсьәлә ҡаралды
Өфөлә Башҡортостандың Өфө районында төҙөләсәк «Кроношпан» компанияһы предприятиеһының тирә-яҡ мөхиткә йоғонтоһон баһалау мәсьәләһе буйынса йәмәғәт тыңлауҙары үтте.
Хәтерегеҙгә төшөрәбеҙ, «Кроношпан» заводы төҙөлөшө граждандарҙың ризаһыҙлығы арҡаһында туҡтап ҡалды. Был айҡанлы йәмәғәтселек, министрлыҡ һәм ведомстволар вәкилдәре ҡатнашлығында күп тапҡырҙар осрашыуҙар ойошторолдо, унда предприятиеның тирә-яҡ мөхиткә йоғонтоһон баһалау материалдары тикшерелде.
Был юлы осрашыу республиканың Өфө районы хакимиәтендә үтте. Тыңлауҙарҙа «Кроношпан» компанияһының Рәсәйҙәге етәкселеге, БР Тәбиғәттән файҙаланыу һәм экология министрлығы вәкилдәре, бойондороҡһоҙ эксперт-экологтар, йәмәғәтселек ҡатнашты..
Сәбәбе – төбәктә ағас эшкәртеү производствоһын юлға һалыу мәсьәләһе буйынса граждандарҙың яҙма мөрәжәғәттәре. Был турала Өфө район Советы рәйесе, йөмөғөтселек тыңлауҙарын үткәреү буйынса комиссия рәйесе Валерий Сидоров хәбәр итте.
Завод төҙөлөшө буйынса бирелгән һорауҙарҙың бер өлөшөнә, «Кроношпан» компанияһының Рәсәйҙәге генераль директоры Ардашер Курбаншо яуап бирҙе. Ул, предприятиеның тораҡ пункттарынан алыҫлығы – 300 метр, был дөйөм Рәсәй нормаларына тап килә, ә ул үҙ сиратында Европа нормаларынан бер нисә тапҡырға артығыраҡ (уларҙа бындай заводтар тораҡ пункттарынан 50 метр алыҫлыҡта урынлаша), тип белдерҙе.
Төбәктең төбиғәтте һаҡлау һәм экология министры урынбаҫары Ольга Лаздина, заводтың тирә-яҡ мөхиткә йоғонтоһон баһалау проекты әлеге ваҡытта эксперттар тарафынан ентекле тикшерелә, тип хәбәр итте.


text:
Рөстәм Хәмитов Башҡортостан халҡын Белем көнө менән ҡотланы Фото: Олег Яровиков
Рөстәм Хәмитов Башҡортостан халҡын Белем көнө менән ҡотланы
Рөстәм Хәмитов Башҡортостан халҡын Белем көнө менән ҡотланы Фото: Олег Яровиков
ӨФӨ, 2015 йыл, 1 сентябрь. /«Башинформ» мәғлүмәт агентлығы/.
Башҡортостан Башлығы Рөстәм Хәмитов республикала йәшәүселәрҙе Белем көнө менән ҡотланы.
«Уҡыу йылының башланыуы мәктәп, класташтар һәм уҡытыусылар менән тулҡынландырғыс осрашыу шатлығы менән бәйле. Һәр ваҡыттағыса был яңы белем үрҙәренә, шәхси үҫешкә, изге уй-ниәттәрҙе тормошҡа ашырыуға бер аҙым. Бөгөн республикала 400 меңдән ашыу бала парта артына ултыра һәм 200 меңдән ашыу студент урта, юғары уҡыу йорттарының аудиторияларына инә.
Мәғарифты системалы яңыртыу — киләсәк фәнен һәм иҡтисадын үҫтереү, республика үҫешендә ҡаҙаныштарға өлгәшеү өсөн билдәләүсе шарт. Иң яҡшы традицияларҙы һаҡлағанда заманса белем биреү технологияларын, алдынғы ҡаҙаныштарҙы файҙаланыу мөһим.
Мәктәп тупһаһы аша атлап үткән барлыҡ уҡыусыларға ла яҡшы уҡыуҙарын, ышаныслы дуҫтар, студенттарға иһә компетентлы белгес булыу өсөн маҡсаттарына ынтылыуын һәм үҙ көстәренә ышаныуын теләйем. Уҡытыусыларға һеҙҙең хеҙмәтегеҙҙе баһалаған, уҡыуҙа һәм һөнәри үҫештә ҙур уңыштарға өлгәшкән уҡыусылар, студенттар теләп ҡалам. Был һеҙҙең педагогик оҫталығығыҙға төп баһа буласаҡ.
Яңы уҡыу йылы емешле, сағыу, әһәмиәтле ваҡиғаларға һәм ҡыҙыҡлы асыштарға бай булһын», — тиелә республика Башлығының ҡотлауында.


text:
Гана
Координаталар: 7°41′00″ с. ш. 0°59′00″ з. д. / 7.68333° с. ш. 0.98333° з. д. (G) (O)
Гана (ингл. Ghana) йәки Гана Республикаһы (ингл. Republic of Ghana) — көнбайыш Африкалағы дәүләт. Милләтәрҙең дуҫлыҡ берләшмәһенә керә.
Көнбайыштан Кот-д’Ивуар, төньяҡтан Буркина-Фасо, көнсығыштан — Того менән сиктәш. Көньяҡтан Гвинея ҡултығы менән йыуыла.
География[үҙгәртергә | вики-тексты үҙгәртергә]
Рельеф[үҙгәртергә | вики-тексты үҙгәртергә]
Ил территорияһы — тигеҙлек, урыны менән ҡалҡыулыҡтар. Тигеҙлектең төньяғында урманлы плато урынлашҡан. Илдең көнсығышында Того таулығының илдә иң бейек түбәһе Афаджото (885 м) урынлашҡан. Төньяҡтараҡ, Нампонг һикәлтәһенән өҫтәрәк, урман һирәгәйә һәм ҡыуаҡлы әрәмәлек менән алышына. Артабан төньяҡҡараҡ, Гамбага һикәлтәһе буйлап туҡлыҡлы тупраҡлы асыҡ саванналар башлана.
Климат[үҙгәртергә | вики-тексты үҙгәртергә]
Гана ямғырлы һәм ҡоро миҙгелдәр алышынып торған тропик бүлкәттә урынлашҡан. Йылдың ҙур өлөшөндә һауа торошо ҡоро тора. Климат экваториаль-муссон көньяҡ-көнбайышында экваториалгә күсеүсән. Тәбиғи күҙлектән баһалағанда, Гана көньяҡ һәм төньяҡҡа бүленә. Көньяғында климат дымлы, йырып үткеһеҙ мәңге йәшел тропик урманлы. Төньяғы саванна һәм ҡыуаҡлыҡлы ҡоро район.
Ноябрь-февраль айҙарында төньяҡтан ҡоро, туҙанлы «харматтан» еле иҫә, әммә диңгеҙ буйында ул һиҙелмәй. Ямғырҙар осоронда көньяҡ-көнбайыш өлөшө иң яуым-төшөмлө өлкә булып тора (йыллыҡ яуым-төшөм 2000 мм). Температура йыл әйләнәһенә юғары. Тик төньяғында ғына төндә түбәнәйә. Айлыҡ уртаса температура 28°С — 30°С тирәһе. Төньяҡта диңгеҙ буйы һәм урманлы райондарҙа 16°С-ҡа тиклем төшөүе мөмкин.
Флора һәм фауна[үҙгәртергә | вики-тексты үҙгәртергә]
Илдә үҫемлектәрҙең күпселеге юҡҡа сыҡҡан, тик көньяғында ғына, мамыҡ ағасы, ҡыҙыл ағас, цедрела үҫкән урмандар һаҡланып ҡалған. Илдең өстән ике өлөшөн тулыһынса үлән һәм һирәк осрай торған ағастар ҡаплаған саванна алып тора. Ерҙәрҙе үҙләштергәндә фауна ла зыян күргән, тик леопард, гиена, лемур, буйвол, фил, антилопа, маймыл кеүек һөтимәрҙәр һаҡланып ҡалған. Илдә һөйрәлеүселәр күп: күҙлекле йылан, питон, мөгөҙлө ҡара йылан һ.б.
Тарихы[үҙгәртергә | вики-тексты үҙгәртергә]
Европалылар килгәнсе хәҙерге Гана биләмәһендә XV быуат ҡәбиләләр берләшмәһе һәм урындағы дәүләт ойошмалары булған, шуларҙың иң ҙуры Ашанти федерацияһы.
1482 йылда яр буйына портулалдар килеп төшә. Улар Эльмин ҡәлғәһен, һуңынан Аксим, Шама һәм башҡа ҡәлғәләр төҙөй. Португалдар илдән алтын һәм ҡолдар сығаралар (ул ваҡытта ил Алтын Яр тип атала).
Алтын Яр байлығы башҡа Европа дәүләтәрен йәлеп итә — Нидерландтар, Швеция, Дания, Пруссия, Британияны. XVI быуатта сығарылған алтын донъяла табылған алтындың 10 % тәшкил итә.
XIX быуат урталарына Бөйөк Британия Алтын ярҙан башҡа конкуренттарҙы ҡыуып сығара, 1844 йылда инглиз губернаторы фанти халҡының яр буйындағы хакимдәре менән, уларҙы британ протекторатына алыуы тураһында килешеү төҙөй.
Ашанти дәүләте британдарҙы материк эсенә үткәрмәү өсөн ҡаршылыҡ күрһәтә. 1896 йылда Ашати британ протектораты тип иғлан ителә, 1901 йылда Алтын Ярға ҡушыла.
1940-сы йылдарҙа Алтын Яр халҡының азатлыҡ өсөн көрәше көсәйә. Кваме Нкрума етәкселегендәге көрәш бойондороҡһоҙлоҡ иғлан итеү менән тамамлана. 1957 йылдың 6 мартынан ил Гана тип атала.
Кваме Нкрума сәйәсәте социалистик илдәргә, беренсе сиратта СССР һәм Ҡытайға йүнәлтелгән була.
1966 йылда Нкруманы офицерҙар төркөмө властан төшөрә. Бынан һуң илдә бер-береһен алыштырған хунта һәм граждандар хөкүмәте алыштыра.
Рәсәй (СССР) менән дипломатик мөнәсәбәттәр 1958 йылдың 14 ғинуарында урынлаштырыла.
Һылтанмалар[үҙгәртергә | вики-тексты үҙгәртергә]
Ҡалып:Страна в темах Ҡалып:Африка Ҡалып:Африка союзы Ҡалып:Халыҡтар дуҫлығы берләшмәһе Ҡалып:Франкофония


text:
Башҡортостандың үҙенең дини телетапшырыуы буласаҡ
Яҡын арала Башҡортостанда үҙенең дини телеапшырыуы барлыҡҡа килеүе ихтимал. Был турала дүшәмбе көндө кисен Башҡортостан Юлдаш Телевидениеһы каналында тура эфирҙа барған «Осраҡлы булмаған кешеләр» телетапшырыуында БР Президенты ҡарамағындағы Дәүләт-конфессия-ара мөнәсәбәттәр буйынса совет рәйесе Вячеслав Пятков хәбәр итте.
— Әлеге ваҡытта беҙ махсус «Дәүләт һәм дин» телевизион блогын әҙерләү менән мәшғүл, — тине ул. — Бындай тапшырыуҙарҙа беҙҙең республика биләмәһендә эшмәкәрлек алып барған дини ойошмалар хаҡында ышаныслы мәғлүмәт биреләсәк.
Вячеслав Пятков фекеренсә, төбәктә бындай телеблок булдырыу күптән талап ителгән. Бындай тапшырыуҙар республикала конфессия-ара татыулыҡты нығытырға, күптәрҙе һәр төрлө ялған дини ағымдарҙан һаҡлап алып ҡалырға ярҙам итәсәк.


text:
Фото:
Республикала инвестициялар йәлеп итеү темптары Рәсәй буйынса уртаса күрһәткестәрҙән ике тапҡырға юғарыраҡ
Фото:
Республикала инвестициялар йәлеп итеү темптары Рәсәй буйынса уртаса күрһәткестәрҙән ике тапҡырға юғарыраҡ.
— Беренсе ярты йыллыҡҡа йомғаҡтар буйынса республикала йәлеп ителгән инвестициялар күләменең артыуы хаҡында әйтә алабыҙ. Финанслауҙың бөтә сығанаҡтары иҫәбенә төп капиталға инвестициялар күләме 80 миллиард һумдан ашыу тәшкил итте, былтырғыға ҡарағанда был 22,5 процентҡа күберәк. Рәсәй буйынса уртаса күрһәткес – 111 процент. Республиканың Иҡтисади үҫеш министрлығы хеҙмәткәрҙәре фаразлауынса, йыл йомғаҡтары буйынса төп капиталға инвестициялар күләме яҡынса 230 миллиард һум тәшкил итәсәк. Был ярайһы уҡ ҙур һан, — тип белдерҙе Башҡортостан Президенты Рөстәм Хәмитов шаршамбы, 5 сентябрҙә, Өфөлә үткән өҫтөнлөклө инвестиция проекттарын тикшереү һәм уларға ярҙам итеү буйынса Хөкүмәт комиссияһы ултырышында.
Комиссияның сираттағы ултырышында ҡатнашыусылар бер нисә мөһим проект буйынса мәсьәләләр тикшерҙе. Улар иҫәбендә – Әлшәй районында ҡошсолоҡ комплексын төҙөүгә дәүләт ярҙамы күрһәтеү, «Салауатбыяла» һәм Благовещен арматура заводы менән килешеү төҙөү (тәү сиратта был предприятиеларға табышҡа һәм мөлкәткә һалымдар буйынса ташламалар булдырыу йәһәтенән), шулай уҡ полиэфир комплексы һәм Өфө машиналар эшләү заводы нигеҙендә ике индустриаль парк булдырыу мәсьәләләре.


text:
Республикала пионер ойошмаһына 90 йыл тулыу билдәләнәсәк
19 майҙа пионер хәрәкәтенең барлыҡҡа килеүенә 90 йыл тула. Был юбилейлы дата уңайынан республикала бер нисә сара үткәреләсәк.
БР Йәштәр сәйәсәте һәм спорт министрлығынан хәбәр итеүҙәренсә, саралар 17 майҙа Миәкә районында башлана, улар район үҙәгенең биш майҙанында үтә. «Салют, пионерия!» байрам программаһында Дан аллеяһына сәскәләр һалыу, концерт һәм хакимиәт башлығы, пионер хәрәкәте ветерандары, йәштәр һәм балалар йәмәғәт ойошмалары активистары ҡатнашлығындағы тантаналы сара ҡаралған. Байрам урындағы Мәҙәниәт һарайында үткәрелә.
Ошо уҡ көндә Өфө районында (Булгаков ауылы лицейы) «Йәйғор» балалар йәмәғәт ойошмалары берлеге слеты үтә.
Стәрлетамаҡ ҡалаһында ла пионер ойошмаһына 90 йыл тулыу айҡанлы сараларға бай программа әҙерләнгән. 19 майҙа бында балалар һәм йәштәр башланғыстары фестивале үтә, уның сиктәрендә пионерҙар сафына ҡабул итеү, уйын майҙансыҡтары, күргәҙмәләр, акциялар ойошторола. Байрам Пионерҙар һарайында йәштәрҙең һәм 50-60-сы йылдар пионерҙарының осрашыуы менән тамамлана.
Күмертауҙа 19 майҙа буласаҡ пионерҙар өсөн «Горняк» кинотеатрында кинолекторий ойошторола. Кискеһен 8-11-се класс уҡыусылары өсөн «Аҫыл таштар» йәштәр үҙәгендә фекер алышыу клубының эше планлаштырыла.
Салауат ҡалаһында 19 майҙа Балалар ижады үҙәгендә пионерҙар бүлмәһе конкурсына йомғаҡ яһала, еңеүселәрҙе наградлау тантанаһы үтә.
20 майҙа Өфөнөң Ҡашҡаҙан паркында «Дуҫлыҡ эстафетаһы» акцияһы һәм «Беҙҙең менән бул» республика балалар йәмәғәт ойошмалары фестивале үтә.
Сараларҙы ойоштороусылар булып БР Йәштәр сәйәсәте һәм спорт министрлығы һәм «Башҡортостан пионерҙары» республика балалар йәмәғәт ойошмаһы сығыш яһай.
Республикала «Башҡортостан пионерҙары» балалар йәмәғәт ойошмаһы 20 йылдан ашыу эшләй. Бөгөн унда яҡынса 200 мең кеше иҫәпләнә.


text:
Сәфәр
Сәфәр( صفر )— һижри иҫәп менән икесе ай.
Сәфәр һүҙенең мәғәнәһе ике төрлө аңлатыла. Беренсеһе — һары сифатынан, сөнки тәү тапҡыр сәфәр айы башланған саҡта, тәбиғәттең һары ваҡытына тура килгән. Икенсе мәғәнәһе — сифр, йәғни буш, ноль.
Был ай тураһында хөрәфәттәр ҙә бик күп.Яһилиәт заманында йәшәгән ғәрәптәрҙә төрлө хөрәфәттәргә ышаныу көслө була. Сәфәр айын шомланып ҡаршы алғандар, сәфәр сығырға ҡурҡҡандар.
Сәфәр айы тураһында пәйғәмбәребеҙ Мостафа салаллаһу ғәләйһис-сәләм : "Сәфәр айының хәүеф-хәтәре исламда юҡ" - тигән.


text:
Башҡорт дәүләт аграр университеты Асыҡ ишектәр көнө үткәрә
Башҡорт дәүләт аграр университеты шәмбелә, 19 февралдә, Асыҡ ишектәр көнө үткәрә. Сара Йәштәр һарайында (Юбилей мәҙәниәт һарайы) сәғәт 11-ҙә башлана.
Юғары уҡыу йортонан әйтеүҙәренсә, Асыҡ ишектәр көнө – һәр абитуриент ҡатнашырға тейешле сара. Ниндәй вузға һәм факультетҡа барасағын белгән йәштәр һайлауҙарының дөрөҫ булыуына инана, ә кемдәр кире уйлай – дөрөҫ ҡарарға килә ала.
Бынан тыш, был уҡыу йорто һәм уҡытыусылар, шулай уҡ уҡырға инеү, белем алыу һәм студент тормошо менән туранан-тура танышыу мөмкинлеге лә.
БДАУ-ның ҡабул итеү комиссияһынан хәбәр итеүҙәренсә, ректор, проректорҙар, декандарҙың сығыштары планлаштырылған. Улар абитуриенттарҙың һорауҙарына яуап бирәсәк һәм юғары уҡыу йорто хаҡында һөйләйәсәк. Сараға килеүселәр йәнә студенттарҙың үҙешмәкәр коллективтары сығыштарын ҡарай аласаҡ. Артабан теләге булғандарҙы факультеттар буйлап экскурсия көтә.


text:
Ромео һәм Джульета: төрбәлә күренеш
Ромео һәм Джульета: төрбәлә күренеш — инглиз рәссамы Джозеф Райт картинаһы. Был картина 1790 йылда яҙылған һәм 1790, 1791 йылдарҙа Дерби күргәҙмәһендә, 1839 йылда Механика Институтында, һәм хәҙерге көндә Дерби музейы һәм сәнғәт галереяһында күрһәтелә. Картинала, Уильям Шекспир драмаһындағы,Ромео кәүҙәһе янында теҙленеп торған Джульетта төшөрөлгән. Джульетта кемдеңдер аяҡ тауышын ишетеп, үҙен үлтереү өсөн, үҙенә кинжал сәнсә[1][2].
Картинанаң үлсәмдәре — 180-гә 240 см[3]. Музейҙа картинанан башҡа табут рәсемен үҙгәртеп, уң яң уйымды яҡтыртып, рәсем үлсәмдәрен ҙурайтып эшләгән эскиздар күрһәтелә. Рәсемдә Джульеттаның героик һыны, Ромеоның Микеланджелоның «Титий» һыны менән оҡшаш булыуы күҙгә салына[4][5]. Картинала Райт шәмдән төшкән яҡтылы эффектын бик оҫта файҙалана.
1776 йылда Райтҡа «Джульетта төрбәлә уяна» тигән картина яҙыу фекере килә. Картина яҙырға заказды «Шекспир галереяһы» өсөн Альдерман Джон Бойделл (Alderman John Boydell) нәшриәте бирә (Шекспир пьесаларын иллюстрацияған инглиз рәссам мәктәбен дәртләндереү өсөн йүнәлтелгән проекттың беренсе өлөшөндә). Әммә был хеҙмәт улар араһында бәхәс тыуҙыра[6]. Бойделл художниктарҙы ике сортҡа бүлеүе билдәле була, Райт икенсе сортлы була. Башҡа художниктарҙың килеме меңәрләп иҫәпләнгәндә, уға 300 фунт түләргә тейеш булалар. Бәхәс аҡса өсөн түгел, абруйын һаҡлап ҡалыу өсөн сыға.
Картина ваҡытында әҙер булһала, Бойделл бирешмәй. Хәҙерге заманда иң яҡшылар иҫәбендә йөрөгән «Ромео һәм Джульетта» картинаһы Райтта ҡала, галереяға уның «Буран» (юғалған), «Ҡышҡы әкиәт» тигән картиналары ҡуйыла. Бәлки, Райт менән Бойделл араһында башҡа килешмәүсәнлектәр булғандыр. Ошо сәбәп менән Джеймсон Норткот 9-ға 11 фут үлсәмле Ромео һәм Джульетта ҡәбер янында күренешен күрһәткән картина яҙа[6]. Был картинаны музейға килеүселәр бик йылы ҡабул итә[7].
Райт картинаһы 1790 йылда Король Академияһында күрһәтелә, әммә ул картина һуң ҡуйылғанға ҡәнәғәт булмай. Райт үҙен Король сәнғәт академияһы тарафынан кәмһетелгән тип иҫәпләй һәм Бөйөк Британия рәссамдары Йәмғиәтенә биш картинаһын ҡуя[8]. Картина Йәмғиәттә ике йыл күрһәтелә, әммә һатып алыусы булмай[3]. Картина дерби механика институты күгәҙмәһенә ҡуйылыуы билдәле, был картина Самуэл Райнер рәсемендә күренә. Рейнер коллекцияһының бик күп экспонаттары Дерби музейы йыйынтығында һаклана[9], әммә «Ромео һәм Джульетта»ға коллекцияға әйленеп ҡайтыу өсөн бик күп йылдар талап ителә.
Картина Райт үлгәс тә (1797 йыл) 1801 һәм 1810 йылдарҙа һатыуға ҡуйыла,әммә был юлы ла һатып алыусы табылмай. Һәм ниһәйәт, 1883 йылда Окс ғаиләһе Райттың васыятын үтәүселәрҙән картинаны һатып ала. 1981 йылда картинаны Дерби музейы һәм сәнғәт галереяһы 33250 фунт стерлигҡа һатып ала[1].
Иҫкәрмәләр[үҙгәртергә | вики-тексты үҙгәртергә]
- ↑ 1,0 1,1 Romeo and Juliet by Joseph Wright, Artfund, accessed March 2011
- ↑ Romeo and Juliet by Joseph Wright of Derby, Europeana, accessed March 2011
- ↑ 3,0 3,1 Modes, Derby Museum Catalogue, accessed March 2011
- ↑ Royal Collection
- ↑ Nicolson Benedict Joseph Wright of Derby: painter of light, Volume 1 — Paul Mellon Foundation for British Art, 1968. — P. 295.
- ↑ 6,0 6,1 Nicolson Benedict Joseph Wright of Derby: painter of light, Volume 1 p.155 — Paul Mellon Foundation for British Art, 1968. — P. 295.
- ↑ James Northcote, A Monument Belonging to the Capulets (1789), Shakespeare Illustrated, accessed March 2011
- ↑ 'Candidates for fame': the Society of Artists of Great Britain, 1760—1791, Matthew Hargraves, Yale University Press, 2005, 244 pages, accessed March 2011
- ↑ Allard Sarah Goodey's Derby p.96 — Breedon Books, 2003. — P. 157. — ISBN 1 85983 379 9.


text:
БАГСУ-ла менеджментты үҫтереү буйынса семинар үтәсәк
Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара академияһы (БАГСУ) менән берлектә халыҡ хужалығы ойошмалары өсөн идара итеүсе кадрҙар әҙерләү президент программаһы сығарылышы ассоциацияһы менән ойошторолған “Башҡортостан Республикаһы топ-менеджментының профессиональ үҫеше” асыҡ майҙансығы БАГСУ-ла 6 июлдә үтәсәк. Сараның маҡсаты – Башҡортостан Республикаһының идара итеүсе йәш кадрҙарын туплау.
Осрашыу барышында БР Президенты ҡарамағындағы Дәүләт советнигы Сергей Лаврентьевтың, БР Президенты хакимиәтенең кадрҙар менән тәьмин итеү бүлеге мөдире Рим Әлмөхәмәтовтың, шулай уҡ кадрҙар хеҙмәте етәкселәренең, академияның профессорҙар-уҡытыусылар составының, сәйәси консультанттарҙың, бизнес-тренерҙарҙың сығышы планлаштырылған.
Асыҡ майҙансыҡта дәүләт хеҙмәте һәм уның перспективалары, сәйәси карьера, шулай уҡ менеджерҙар әҙерләүҙең яңы программалары һәм сит илдә уҡыу менән бәйле мәсьәләләр тикшереләсәк.


text:
Өфө вокзалын реконструкциялауҙың бер аҙға һуҙылыуы ихтимал
Өфөнөң тимер юл вокзалын реконструкциялау башта планлаштырылғанға ҡарағанда күберәк ваҡытты алыуы ихтимал. Ошонан сығып, транспорт хәрәкәтен сикләү сроктары ла оҙайтыласаҡ.
«Башинформ»дың бығаса хәбәр итеүенсә, вокзал комплексын реконструкциялауҙың сираттағы этабы 3 августа башланып, 18 сентябргә тамамланырға тейеш ине. Атап әйткәндә, ул скважиналар быраулауҙы күҙ уңында тота.
— Әммә эш барышында быраулаусылар ҡаты тоҡомдарға тап булды, ошо арҡала эштәрҙе башҡарыу һәм Вокзал урамында транспорт сараларының хәрәкәтен сикләү сроктары оҙайтыла, — тип хәбәр иттеләр БР Транспорт һәм юл хужалығы буйынса дәүләт комитетында. – Бөгөнгө көндә 285 скважинаның 180-е бырауланған – был планлаштырылған 6179 погон метрҙың 4311-е.
Хәтерегеҙгә төшөрәйек, эштәр үткәреү ваҡытына Вокзал урамының таҡ һанлы яғынан ер өҫтө үткәүеленән Өфө магистраль сортировкалау үҙәгенә тиклем юлдың өстән бер өлөшө һәм Өфө магистраль сортировкалау үҙәгенән ғибәҙәтханаға тиклем юлдың яртыһы ябылған. Вокзал урамында юлдың бер һыҙатынан ғына бер яҡлы транспорт хәрәкәте рөхсәт ителгән.


text:
Бөтә Рәсәй халыҡ иҫәбен алыу Башҡортостанда юғары кимәлдә үтте
2010 йылғы Бөтә Рәсәй халыҡ иҫәбен алыуҙың мөһим этаптарының береһе — халыҡ тураһында мәғлүмәттәр йыйыу һәм контроль саралар – тамамланды. Хәҙер йыйылған мәғлүмәттәрҙең күләме һәм йөкмәткеһе буйынса уникаль массивты эшкәртеү бурысы тора.
Яҡынса мәғлүмәттәр буйынса, уҙған кампания барышында Башҡортостанда 4049,9 мең кеше теркәлде. Был күҙалланған күрһәткестәрҙән 100,4 процент. Шуның 2441,1 меңе (102,1%) – ҡалала йәшәүселәр, шул иҫәптән Өфөлә 1064,2 мең кеше (104%) яҙып алынды. Ауылда йәшәүселәр 1608,8 мең кеше (97,9%) тәшкил итте.
Башҡортостанстат иҫәп алыу ҡағыҙҙарын 8 ноябрҙә ҡабул итә башлаясаҡ. Мәғлүмәттәрҙе эшкәртеү киләһе йылдың ғинуар уртаһынан майына тиклем дауам итәсәк. Башҡортостан ҡалаларын һәм райондарын айырып, халыҡтың иҫәп составы тураһында тәүге рәсми мәғлүмәттәр 2011 йылдың апрелендә баҫыласаҡ.
— Республикабыҙҙа иҫәп алыу кампанияһы 18 меңлек ваҡытлыса иҫәп алыусылар армияһы тырышлығы менән яҡшы ойоштороу кимәлендә үтте, — тип хәбәр итте 1 ноябрҙә Башҡортостан Хөкүмәтендәге кәңәшмәлә БР Хөкүмәте вице-премьеры — БР Хөкүмәте Аппараты етәксеһе, Башҡортостан Республикаһында 2010 йылғы Бөтә Рәсәй халыҡ иҫәбен алыуға әҙерлек һәм уны үткәреү буйынса комиссия рәйесе Илшат Тажетдинов.


text:
Фото:
Ҡатын-ҡыҙҙар көнөнә иң яҡшы бүләк – «Әсәлек даны»
Фото:
Өфөлә «Әсәлек даны» миҙалдарын тапшырыу тантанаһы үтте. Халыҡ-ара ҡатын-ҡыҙҙар көнө алдынан юғары дәүләт наградаларын биш һәм унан күберәк бала тәрбиәләгән 72 ҡатын алды. Уларҙы Башҡортостан Республикаһы Хөкүмәте Премьер-министры урынбаҫары Фидус Ямалетдинов тапшырҙы.
— Ҙур татыу ғаилә – ныҡлы дәүләт нигеҙе, шуға күрә һәр дәүләт күп балалы ғаиләләрҙе дәртләндерергә һәм уларға һәр яҡлап ярҙам итергә тейеш,— тине Фидус Ямалетдинов.
Башҡортостанда бындай ярҙам һүҙҙә генә түгел, ысынбарлыҡта күрһәтелә. Мәҫәлән, 1998 йылдан алып республика тәүгеләрҙән булып күп балалы әсәләрҙе хөрмәтләү йолаһын тергеҙҙе. Атап әйткәндә, биш һәм унан күберәк бала тәрбиәләгән ҡатындарға «Әсәлек даны» миҙалы һәм уның менән бергә бер тапҡыр бирелеүсе 10 мең самаһы аҡса тапшырыла. Бөгөн Башҡортостанда бындай биш меңдән ашыу ҡатын-ҡыҙ бар.
Шулай уҡ республика Хөкүмәте был категориялағы ғаиләләр өсөн бер нисә ташлама билдәләгән: айлыҡ пособие, коммуналь хеҙмәттәргә түләү, бушлай юл йөрөү, туҡланыу һәм мәктәп формаһы. Был ташламалар менән 230 миллион һумдан ашыу суммаға 23 мең ғаилә файҙаланған.
Бынан тыш, һуңғы ике йылда 48 күп балалы ғаилә торлаҡ һатып алыуға торлаҡ сертификаттары алған, был маҡсатҡа бюджет 100 миллион һумдан ашыу аҡса бүлгән.
— Әммә әле һаман торлаҡ шарттарын яҡшыртыуға мохтаждар күп, — тине Фидус Ямалетдинов. Ул, Башҡортостандағы күп балалы ғаиләләргә ярҙам буйынса ошо һәм башҡа төрлө мәсьәләләргә артабан иғтибар арттырыласаҡ, тип билдәләне.
Яңы ғына «Әсәлек даны» миҙалын алған Йылайыр районынан Альпике Бочинская вице-премьерҙың күп балалы ғаиләләргә ярҙам итеү тураһындағы һүҙҙәре менән тулыһынса килешә.
— Беҙҙең кеүектәр бик аҙ. Бәлки, дәүләт ярҙамы йәш ғаиләләрҙе бер йәки ике түгел, ә биш һәм унан күберәк балалар табыуға этәрер, — ти ул.
Уның яҡташы Һабыр ауылынан Рәүилә Теүәлбаева ла бөгөн «Әсәлек даны» миҙалын алды, ул ете бала тәрбиәләй, шуларҙың береһен уллыҡҡа алғандар.
— Беҙ яҡшы, иркен йәшәйбеҙ, өйҙә бөтә уңайлыҡтар ҙа бар: газ, һыу, ауылда — балалар баҡсаһы, мәктәп. Тормош иптәшем менән икебеҙ ҙә эшләйбеҙ, мин – магазинда, ул – ауылдағы урман хужалығында. Балалар беҙҙең өсөн йөк түгел, бәхет, һәм балалар күп булған һайын, бәхет тә күберәк – беҙҙең ғаиләләрҙә шулай һалынған. Ирем дә, үҙем дә күп балалы ғаиләләрҙә тыуғанбыҙ, — тип йылмая ул.
Шуны ла билдәләргә кәрәк: бөгөн наградланған ҡатын-ҡыҙҙарҙың яртыһы тиерлек ғаиләһен хәстәрләү менән бергә производствола, социаль өлкәлә уңышлы эшләй. Әсәйҙәрҙең күбеһе балалар баҡсаларында, мәктәптәрҙә, заводтарҙа тир түгә, улар араһында һауынсылар ҙа, Мәҙәниәт йорттары мөдирҙәре лә бар, һәм был уларға иң иғтибарлы һәм һөйөклө әсә булып ҡалырға бер нисек тә ҡамасауламай. Улар фекеренсә, матур, аҡыллы һәм бәхетле балаларҙы, шул иҫәптән бишәү-алтауҙы, тәрбиәләү һәр ҡатындың ҡулынан килерлек. Теләк кенә кәрәк.
Наградлау тантанаһын йомғаҡлап, Фидус Ямалетдинов күп балалы әсәләрҙең барыһын да етеп килгән Халыҡ-ара ҡатын-ҡыҙҙар көнөн менән ҡотланы, уларға ауыр, әммә изге хеҙмәте – балалар тәрбиәләүҙәре өсөн рәхмәтен еткерҙе, ныҡлы һаулыҡ һәм именлек теләне.


text:
«Тәбиғәт» предприятиеһы өмәләрҙә йыйылған сүп-сарҙы бушлай утилләштерәсәк
Башҡортостандың «Тәбиғәт» дәүләт унитар предприятиеһы экологик өмәләр барышында республика предприятиелары һәм ойошмалары менән йыйылған сүп-сарҙы бушлай утилләштерәсәк. Сүп-сар ошо предприятиеның ҡаты көнкүреш ҡалдыҡтары полигондарында бушлай ҡабул ителәсәк.
БР Тәбиғәттән файҙаланыу һәм экология министрлығында әйтеүҙәренсә, 14 апрелдән республикала экологик өмәләр башланасаҡ. Өс аҙна дауамында министрлыҡтарға, дәүләт комитеттарына, ведомстволар, муниципаль район һәм ҡала округы хакимиәттәренә, ойошмаларға, профсоюз комитеттарына һәм йәмәғәт берекмәләренә урамдарҙы, юлдарҙы, ихаталарҙы, парктар, баҡсалар һәм башҡа территорияларҙы таҙартыу, төҙөкләндереү һәм йәшелләндереү сараларын үткәрергә тәҡдим ителгән.
Хәтерегеҙгә төшөрәйек, былтыр Башҡортостанда үткән яҙғы өмәләр һөҙөмтәһендә республика территорияһын таҙартыу һәм төҙөкләндереү буйынса уртаса процент 99,3-кә еткәйне. Ҡала һәм ауыл биләмәләрен таҙартыу, төҙөкләндереү һәм йәшелләндереү сараларына 38 меңдән ашыу техника берәмеге йәлеп ителде. Экологик өмәләр һөҙөмтәһендә 350 мең кубометрҙан ашыу ҡаты көнкүреш ҡалдыҡтары йыйылып, полигондарға сығарып түгелде.


text:
Өфө үҙәгендә 1 сентябрҙән бер яҡлы хәрәкәт ойоштороласаҡ
Өфө үҙәгендә автотранспорт хәрәкәте системаһы 1 сентябрҙән үҙгәртеләсәк. Бер нисә урамда бер яҡлы хәрәкәт ойоштороласаҡ. Был хаҡта Өфө хакимиәтендә үткән оператив кәңәшмәлә ҡала башлығы павел Качкаев хәбәр итте. Үҙгәрештәр тәү сиратта Ленин һәм Цюрупа урамдарына ҡағыласаҡ.
Павел Качкаев шулай уҡ ҡаланың 2012 йылда урамдарҙы киңәйтеү буйынса пландары менән таныштырҙы. 25 юлды киңәйтеү һәм быға бер миллиардтан ашыу аҡса тотоноу ҡарала. Сағыштырыу өсөн, быйыл 23 урам киңәйтелә.


text:
Силәбе өлкәһендә башҡорт халҡы йолаларын ихтирам итәләр
Силәбе өлкәһендә Башҡортостан тарихына һәм мәҙәниәтенә арналған саралар үтте. Мәҫәлән, Златоуста Николай Косиков исемендәге крайҙы өйрәнеү уҡыуҙары үткәрелде. Ҡала тарихы башҡорт халҡы менән тығыҙ бәйләнгән. Златоуста борондан башҡорт сауҙагәрҙәре һәм эшҡыуарҙары йәшәгән, улар ҡаланың үҫешендә һәм йәмәғәт тормошонда ҙур роль уйнаған. Был хаҡта тулыраҡ «Башҡорт Ҡоролтайы» Силәбе өлкәһе йәмәғәт ойошмаһының Златоуст бүлеге рәйесе Данис Хужин үҙенең «Башҡорт яҙыусыһы Мәжит Ғафури ижадында Златоуст» исемле докладында һөйләне. Башҡорт шәжәрәһе тарихы тураһында Златоуст металлургия колледжы студенты Илһөйәр Мозафарова һөйләп бирҙе.
Башҡортостан Республикаһының Силәбе өлкәһендәге даими вәкиллегенең матбуғат сәркәтибе Михаил Хәбиров хәбәр итеүенсә, крайҙы өйрәнеү уҡыуҙарында ҡатнашыусыларҙың бөтә материалдары ла ҡала музейы йыйынтығында баҫыласаҡ, әле унда башҡорт фольклоры һәм этнографияһының үҙенсәлекле экспонаттары һаҡлана.
Шулай уҡ ошо көндәрҙә Златоуста «Һандуғас» халыҡ бейеүҙәре һәм йыр ансамбленең концерты уҙҙы. Артистар башҡорт, ҡаҙаҡ, мишәр, татар халыҡ һәм эстрада йырҙарын башҡарҙы.
Силәбе өлкәһендә йәшәүселәргә РФ һәм Башҡортостан Республикаһының атҡаҙанған мәҙәниәт хеҙмәткәрҙәре Фәнит Ҡарасурин менән Фәнүзә Хәлирәхмәнованың, милли фетивалдәрҙә күп тапҡырҙар Гран-при яулаусы Илнар Хәмиҙуллиндың һәм башҡа һәләтле йырсыларҙың сығыштары айырыуса танһыҡ булды.


text:
Швейцарҙар Рудольф Нуриевтың исемен бик хөрмәт итәФото: Олег Яровиков
Швейцарҙар Рудольф Нуриевтың исемен бик хөрмәт итә
Швейцарҙар Рудольф Нуриевтың исемен бик хөрмәт итәФото: Олег Яровиков
Башҡорт халҡының иң яҡшы вәкилдәренең береһе – Рудольф Нуриевтың исеме бөгөн Швейцарияла бик популяр. Женевала хореографтар һәм балет мәктәбе уҡытыусылары уның алдында баш эйә. Был турала III Бөтә донъя башҡорттары ҡоролтайы барышында үткәрелгән матбуғат конференцияһында Швейцарияла эшләп килгән «Урал» ватандаштар йәмғиәте етәксеһе Гүзәл Усманова-Гобе хәбәр итте.
— Беҙҙең ойошма сағыштырмаса күптән түгел барлыҡҡа килде, — тине ул, — һәм беҙ уның ярҙамында Швейцарияла һәм тотош Евросоюзда Башҡортостандың имиджын нығыта аласағыбыҙға бик өмөтләнәбеҙ. Ә бөгөн бындай зарурлыҡ ысынлап та тора. Швейцарияла йәшәгән туғыҙ йыл эсендә мин күп тапҡырҙар был ил халҡының Рәсәй һәм БДБ илдәренең айырым төбәктәре тарихы һәм мәҙәниәте хаҡында яҡшы хәбәрҙар булыуына инандым. Мәҫәлән, швейцарҙарҙа Байкал, Камчатка, Үзбәкстан бик популяр. Ә бына Башҡортостан һәм Урал тураһында улар, ҡыҙғанысҡа ҡаршы, бик аҙ белә. Был хәл тиҙҙән яҡшы яҡҡа үҙгәрер, тип ышанам, етмәһә, бының өсөн кәрәкле тәүшарттар бар. Мәҫәлән, Швейцарияла этник бейеүҙәр бик популяр. Шуға күрә лә Швейцарияла башҡорт ижади коллективтарының сығышы йәки Башҡорт дәүләт опера һәм балет театры гастролдәрен ойоштороу бик перспективалы булыр ине. Ә Рудольф Нуриевтың исеме бында ыңғай роль ғына уйнаясаҡ.


text:
Өфөлә 2000 ағас ултыртыласаҡ
Шишәмбе, 1 ноябрҙә, Өфөлә «Башҡортостан сәскәләре» асыҡ акционерҙар йәмғиәте биләмәһендә 2000 ағас ултыртыласаҡ. Акцияны Өфө халҡының инициативалы төркөмө ойоштора.
Ағас ултыртыуҙа һәр кем ҡатнаша ала. Тәбиғәтте һаҡлау хәрәкәте активистары Дуҫлыҡ монументы эргәһендә 10.00 сәғәттә йыйыласаҡ. Акция үткәреү урынына уларҙы махсус автобус алып барасаҡ.
«Башинформ» агентлығына иртәгә үтәсәк экологик акцияла ҡатнашыусыларҙың береһе — «ЭКА» йәмәғәт ойошмаһының төбәктәге етәксеһе Гүзәл Латыпова хәбәр итеүенсә, үҫентеләрҙең барыһын да Өфөнөң Коммуналь хужалыҡ һәм төҙөкләндереү идаралығы биргән.


text:
Аграрийҙарға ташламалы хаҡтар менән бүленгән нефть продукттарының йыллыҡ күләме 10 процентҡа артасаҡ
Башҡортостан аграрийҙары былтыр республикаға кәметелгән хаҡтар буйынса дизель яғыулығы һәм «Нормаль-80» бензины бүленеүе арҡаһында 800 миллион һумдан ашыу экономия яһаған. Уларға «Башнефть» компанияһы ошондай ташлама эшләгән, ул үҙенең һатыу ойошмаһы – «Башкирнефтепродукт» асыҡ акционерҙар йәмғиәте аша ауыл хужалығы етештереүселәренә льготалы хаҡтар менән 97,256 мең тонна солярка һәм 5067 тонна «Нормаль-80» бензинын тейәп оҙатҡан.
Бынан тыш, аграрийҙар өсөн нефть продукттарына сығымдарҙы субсидиялау сифатында республика бюджетынан 2011 йылда өҫтәп 420 миллион һум бүленгән.
«Башнефть» акционерҙар нефть компанияһы» асыҡ акционерҙар йәмғиәтенең матбуғат хеҙмәтендә хәбәр итеүҙәренсә, яғыулыҡҡа хаҡтар «Башкирнефтепродукт» йәмғиәтенең күмәртә хаҡтарынан 30 процент күләмендәге ташлама менән билдәләнгән. 2012 йылда Башҡортостандың ауыл хужалығы етештереүселәре өсөн бүленәсәк нефть продукттарының күләме былтырғы йыл менән сағыштырғанда тағы 10 процентҡа артасаҡ, тип көтөлә.


text:
Рөстәм Хәмитов ЮНЕСКО делегацияһы менән осраштыФото: Олег Яровиков
Рөстәм Хәмитов ЮНЕСКО делегацияһы менән осрашты
Рөстәм Хәмитов ЮНЕСКО делегацияһы менән осраштыФото: Олег Яровиков
10 июлдә Рөстәм Хәмитов Стефано де Каро әфәнде етәкселегендәге Берләшкән Милләттәр Ойошмаһы делегацияһы менән мәғариф, фән һәм мәҙәниәт (ЮНЕСКО) мәсьәләләре буйынса осрашты, тип хәбәр иттеләр төбәк башлығының матбуғат хеҙмәтенән.
— Башҡортостан 15 йылдан ашыу ЮНЕСКО хәрәкәтендә әүҙем ҡатнаша. Беҙ мәғариф, тәбиғәт һәм мәҙәниәт ҡомартҡыларын һаҡлау өлкәһендә халыҡ-ара проекттарҙы ғәмәлгә ашырыу менән шөғөлләнәбеҙ. Улар иҫәбендә – «Бөтә донъя мираҫы», «Кеше һәм биосфера» программалары, «Ассоциациялаштырылған мәктәптәр» проекты, ЮНЕСКО кафедраһының УНИТВИН программаһы. Һәләтле йәштәрҙе үҫтереү өсөн шарттар булдырабыҙ, университеттарыбыҙҙа бөтә донъянан студенттарҙы уҡытабыҙ. ЮНЕСКО-ның төп идеяһын – киләсәк быуын өсөн тәбиғи-мәҙәни ҡомартҡыларҙы, кешелектең рухи-әхлаҡи мираҫын һаҡлауҙы хуплайбыҙ, уртаҡлашабыҙ. Беҙҙең был инанғанлыҡҡа күбеһенсә тыуған яғыбыҙҙың боронғо тарихы, башҡорт еренең күп милләтле мәҙәниәте тәьҫир итә, — тип билдәләне Рөстәм Хәмитов.
Ул шулай уҡ, «ЮНЕСКО Дирекцияһы, Рәсәй комиссияһы менән уңышлы хеҙмәттәшлек итеп, коммюникеға ҡул ҡуйып, әүҙем презентациялар эшләүгә күрә беҙ «Шүлгәнташ» мәмерйәһен һәм «Урал батыр» эпосын һаҡлауҙы донъя кимәленә сығара алдыҡ. Ике йыл элек ЮНЕСКО Бөтә донъя мираҫы Үҙәгенең ҡарары менән «Башҡорт Уралы — Урал батыр Ере» ҡатнаш тәбиғи һәм мәҙәни объекты ЮНЕСКО Бөтә донъя мираҫы исемлегенә индерелде. Был беҙҙең өсөн ҙур ваҡиға, артабан эшләү өсөн этәргес булып торҙо», тип билдәләне.
Де Каро әфәнденең әйтеүе буйынса, «Башҡорт Уралы» ҡомартҡыһын мәҙәни мираҫ исемлегенә индереүҙә «рухи һымаҡ, иҡтисади ҡиммәттәр ҙә бар».
— «Башҡорт Уралы», бөтә донъя өсөн универсаль ҡиммәткә эйә булған, ЮНЕСКО Бөтә донъя мираҫының өлөшө булараҡ бөтә донъяла таныласаҡ, рухи ҡиммәттәргә ҡараясаҡ. Был бик мөһим. Шулай уҡ иҡтисади өҫтөнлөктәр бар, мәҫәлән, туризм өсөн. Сөнки был объект күберәк туристарҙы йәлеп итәсәк. Исемлеккә инеү башҡорт мәҙәниәтенең төрлөлөгөн билдәләйәсәк, ә ул айырыуса мөһим. Сөнки Башҡортостан күп мәҙәниәттәр һаҡланған, кешеләр үҙҙәренең йолаларын һаҡлап бергә йәшәгән дөрөҫ ҡаҙан кеүек, — тине ЮНЕСКО вәкиле.


text:
14 майҙа республикала егеттәрҙе Ҡораллы Көстәргә оҙатыу башлана Фото: Олег Яровиков
14 майҙа республикала егеттәрҙе Ҡораллы Көстәргә оҙатыу башлана
14 майҙа республикала егеттәрҙе Ҡораллы Көстәргә оҙатыу башлана Фото: Олег Яровиков
ӨФӨ, 2016 йыл, 12 май. /«Башинформ» мәғлүмәт агентлығы, Ғәлиә Нәбиева/.
14 майҙа Башҡортостанда егеттәрҙе Ҡораллы Көстәргә оҙатыу башлана. Яҙғы саҡырылышта хәрби хеҙмәткә алыныусылар Мәскәү һәм Архангельск өлкәләрендә урынлашҡан Ҡоро ер ғәскәрҙәре, Хәрби-йыһан көстәре сафын тулыландырасаҡ.
Башҡортостандың Хәрби комиссариатында хәбәр итеүҙәренсә, бөгөн, 12 майҙа, йыйылыу пункты граждандарҙы хәрби хеҙмәткә саҡырыу һәм оҙатыуға бәйле төп эштәргә тотондо. Бында республиканың барлыҡ райондарынан тиерлек 100 егет килде.
Хеҙмәткә саҡырылыусылар медицина тикшереүе үтә, уларҙың документтары тикшерелә һәм взводтар комплектлана. 14 майҙа хәрби хеҙмәткәрҙәрҙе Рәсәйҙең Ҡораллы Көстәренә оҙатыуға арналған тантаналы митинг уҙа. Сара көндөҙгө сәғәт 4-тә башлана.
Башҡортостан егеттәре Көнбайыш һәм Көньяҡ хәрби округтарының Ҡоро ер ғәскәрҙәренә, Һауа-йыһан көстәренә, Һауаға ҡаршы оборона ғәскәрҙәренә оҙатыла.
Яҙғы саҡырылышта республиканан 5300-ҙән ашыу егет хәрби хеҙмәткә алына. Башҡортостанда йәшәүселәр Ҡоро ер, Стратегик тәғәйенләнештәге ракета ғәскәрҙәрен һәм Эске эштәр министрлығының эске ғәскәрҙәрен тулыландырасаҡ.


text:
Рөстәм Хәмитов «ФосАгро-Төбәк» яуаплылығы сикләнгән йәмғиәтенең генераль директоры Сергей Пронин менән осраштыФото: Олег Яровиков
Рөстәм Хәмитов «ФосАгро-Төбәк» яуаплылығы сикләнгән йәмғиәтенең генераль директоры Сергей Пронин менән осрашты
Рөстәм Хәмитов «ФосАгро-Төбәк» яуаплылығы сикләнгән йәмғиәтенең генераль директоры Сергей Пронин менән осраштыФото: Олег Яровиков
ӨФӨ, 2016 йыл, 5 февраль. /«Башинформ» мәғлүмәт агентлығы, Александр Смирнов/.
5 февралдә Республика йортонда Башҡортостан Башлығы Рөстәм Хәмитов «ФосАгро-Төбәк» яуаплылығы сикләнгән йәмғиәтенең генераль директоры Сергей Пронин менән осрашты. Осрашыу барышында минераль ашламалар етештереү өлкәһендә берлектәге проекттарҙы тормошҡа ашырыу мөмкинлектәре тикшерелде.
– Ауыл хужалығы темаһы беҙҙең өсөн бик мөһим. Мин етештереүҙең һөҙөмтәлелеген арттырыуға, ауыл хужалығында хеҙмәт етештереүсәнлеге юғары булһын өсөн күп ваҡытымды бүләм. Был бик ауыр, ҡатмарлы эш, – тине республика Башлығы. – Бер үк ваҡытта ошо эште һеҙҙән, ауыл хужалығын заманса минераль ашламалар, препараттар менән тәьмин итеүселәрҙән башҡа башҡарып сыға алмаясағыбыҙҙы аңлайбыҙ.
Сергей Пронин компанияның төбәктә бизнесты үҫтереү буйынса пландары хаҡында һөйләне.
– Беҙ Башҡортостанда минераль ашламаларҙы һатыу буйынса логистик үҙәк һәм компания асырға теләйбеҙ, – тип хәбәр итте «ФосАгро-Төбәк» яуаплылығы сикләнгән йәмғиәте етәксеһе. – Артабан республика ярҙамында ашлама етештереүсе бәләкәй завод төҙөү мөмкинлеген ҡарайбыҙ. Беренсенән, бында һорау ҙур. Башҡортостан өсөн генә түгел, эргәлә Татарстан, Урал төбәге, Ырымбур өлкәһе. Предприятиеға килгәндә, бында яҡшы логистика. Республикала – азот, Пермь крайында калий бар, Балаково ҡалаһында – беҙҙең фосфор заводы.
Сергей Пронин һүҙҙәренсә, компания республикала шыйыҡ комплекслы ашлама һатыу менән ҡыҙыҡһына.
«ФосАгро» асыҡ акционерҙар йәмғиәте – донъяла билдәле фосфорлы ашламалар етештереүсе компанияларҙың береһе. Төп йүнәлеше – ашлама, юғары сортлы фосфат сеймалы, шулай уҡ азот ашламалары һәм аммиак етештереү.